Bukedde Online - Kamyufu afumise munne ebiso lwakugaana kuyisa waya mu nnyumba ye\nKamyufu afumise munne ebiso lwakugaana kuyisa waya mu nnyumba ye\nKamyufu afumise munne ebiso lwakumugaana kuyisa wire mu nnyumba ye\nOmubbi w'enko bamukunguzza ekyalo ne bamul...\nOLWAMAZE okufumita munne ebiso n’agenda nga yewaana nti, ‘mumaze naye agende yejjanjabe nga nange bwe ngenda okwejjanjaba’.\nNnamwandu Sarah Nassiwa ng'akungubagira bba\nBano, basoose kulwanagana ku Mmande kumakya omutuuze eyategerekeseeko erya Patrick lyokka ng'abalala baamukazaako lya Paatu bwe yalumbye mutuuze munne Emmanuel Golola abadde akolera mu katale k'e Kansanga.\nNnamwandu Sarah Nassiwa yagambye nti, Paatu yagenze mu maka gaabwe ku ssaawa nga ssatu ez'okumakya n'asitula olutalo ku Golola n'agezaako (Golola) enfunda ssatu okulumba Paatu amukube wabula mukazi we n'amugaana okulwana.\nYagasseeko nti, yamuyingizza mu nnyumba wabula ye (Nassiwa) otulo ne tumubba. Mu kiseera kino, Paatu yabadde akyali wabweru w'ennyumba Golola n'afuluma.\nKu kyalo Maasaana e Kansanga Golola gy'abadde abeera, babadde bamumanyi ng'omusajja kanyama atawakula ntalo. Bwe yafulumye ennyumba, Rehama Nalubega yagambye nti, yakubye Paatu ekigwo enfunda bbiri Paatu n'amugamba nti, ‘musajja munnange onsinze' n'atambula n'agenda.\nGrace Auma yagambye nti, yabadde atudde ne banne Paatu n'abayitako nga yewera nti, ‘ebyange tebinaggwa' ne bamubuuza biki ebyabadde tebinaggwa n'abagamba nti, ‘mulinde mugenda kulaba ekiddako'.\nAuma yagasseeko nti, wayiseewo eddakiika ntono ne bawulira emiranga ng'abantu bagamba nti, amufumise ebiso.\nPaatu olwamaze okufumita Golola ebiso bisatu ku nsingo ne mu kifuba, yatambudde nga yewaana nga bwamumaze nga bw'akomawo okukebera ku Golola gwe yabadde afumise ebiso ng'agudde wansi obiwundu bifuuwa musaayi omuyitirivu.\nNalubega yagambye nti, oluvannyuma yeetutte ewa ssentebe w'ekyalo n'afukamira wansi n'asaba bamusonyiwe. Paatu babadde bamumanyi nga 'kamyufu' abbirira amasannyalaze ku kyalo era Nalubega agamba nti, obuzibu bw'ava ku waya Paatu ze yayisa mu nnyumba ya Golola bwe yamugamba okuziggyamu n'amuggulako olutalo.\nOwen Abigaba ayasitudde Golola yagambye nti, ssaawa zaabadde ziyingira emu ey'ekiro ng'abatuuze bonna batya okukwata ku Golola. Yagambye nti, baamusitudde ne bamutwala ku kalwaliro k'oku kyalo ne babagoba ne babalagira bagende e Nsambya.\n"Twanoonyezza entambula n'ebula n'enkubira poliisi eyatuwadde kabangali n'omusibe ateeberezebwa okutta Golola ne bamutwala." Abigaba bwe yagambye.\nKyokka, poliisi erumiriza nti, bwe yagenzeeyo okuggyayo omusibe n'omulambo, abatuuze baakubye abaserikale ba poliisi era baamaze kusindika baserikale balala ne bataasa bannabwe.\nObulumi n'okunyumirwa ku kutambuliza laavu ku 'Social Media'\nEngeri gye musobola okuzza omukwano mu bufumbo bwammwe


Bukedde Online - Abaagwa mu kamyufu ka NRM beegasse ku DP e Kyotera\nAbaagwa mu kamyufu ka NRM beegasse ku DP e Kyotera\nAKALULU ku bifo bya Palamenti n'Obwassentebe bwa disitulikiti keeyongeddemu ebbugumu oluvannyuma lw'abamu ku baagwa mu kamyufu ka NRM mu disitulikiti y'e Kyotera okwegatta ku DP okusiguukulula ebikonge bya NRM byonna.\nKisekulo (akutte omuzindaalo) n’abalala abaasuddewo NRM ne beegatta ku DP. Emabega ye Mpalanyi.\nBano baakulembeddwa ssentebe wa disitulikiti Patrick Kintu Kisekulo. Baabadde mu kisaawe ky'e Kaliisizo mu lukuhhaana aba DP disitulikiti y'e Kyotera okuli John Lukwago Mpalanyi ne Robinah Ssentongo lwe baakubye.\nKyokka Kisekulo n'ekibinja kye baasanze akaseera akazibu bwe baalagiddwa okwetondera abantu olw'okuleeta omubaka w'e Kyotera, Haruna Kyeyune Kasolo gwe beefuulidde n'okwenyigira mu kubba obululu bwa DP ekibadde kigiremesa okuwangula ebifo mu disitulikiti eno era obujulizi buno be baabwewaddeko.\nKisekulo yasabye abantu bamusonyiwe nga Eklezia bwe yamusonyiwa bwe yeenenya olw'ebikolwa ebikyamu bye yeenyigiramu ng'akyali ne Kasolo mu NRM. Tom Balojja ssentebe wa DP owa disitulikiti yalangiridde nga bwe batagenda kwetaba mu nteekateeka ya Pulezidenti wa DP, Norbert Mao okumunoonyeza akalulu.\nRobinah Ssentongo (DP) yagambye nti omubaka omutuufu alina okutuusa eddooboozi ly'abantu mu Palamenti ate n'abasakira okukola ku bizibu ebyenjawulo mu kitundu nga bw'akoze ng'ayamba amasomero, amalwaliro ng'agawa amasannyalaze ga ssola n'ebirala.\nMpalanyi (DP) yasabye ab'e Kyotera okwegobako obukulembeze obusosola era obutawa ddiini na bukulembeze balala kitiibwa era n'abasaba bamulonde kubanga y'asobola okuzza engulu enkulaakulana y'ekitundu.\nJohn Lukwago Mpalanyi\nEkiseera si kya kusonga mu bannaffe nnwe - Bp Ssebaggala


Bukedde Online - Fiona Wamala ayogedde ensonga ezaamwawukanyizza ne bba Mukasa\nFiona Wamala ayogedde ensonga ezaamwawukanyizza ne bba Mukasa\nE Namayumba abalwadde basula n’emirambo mu...\nKkooti etabukidde omukulu w’ekika ky’Engeye...\nAdded 17th February 2014\nOMUYIMBI w’ennyimba za ‘Gospel’ Fiona Wamala (42), muwala w’omuyimbi omwatiikirivu omugenzi Elly Wamala atangaazizza ku nsonga azamuviiriddeko okwawukana ne bba, Omusumba Godfrey Mukasa gw’alinamu abaana bana n’alaga nga bwe bateekateeka okugattibwa mu bufumbo n’omusajja omulala, Julius Ssekawunde,\nOMUYIMBI w’ennyimba za ‘Gospel’ Fiona Wamala (42), muwala w’omuyimbi omwatiikirivu omugenzi Elly Wamala atangaazizza ku nsonga azamuviiriddeko okwawukana ne bba, Omusumba Godfrey Mukasa gw’alinamu abaana bana n’alaga nga bwe bateekateeka okugattibwa mu bufumbo n’omusajja omulala, Julius Ssekawunde, azaalibwa e Ggaba, Kampala.\nOmusasi waffe yanyumizzaamu ne Fiona Wamala mu ku Lwomukaaga n’annyonnyola ensonga nga bwe ziri;\nKiki ekyaviiriddeko obufumbo bwo ne Paasita Mukasa okusasika?\nFiona Wamala: Tetukwatagana, okuva lwe twafumbiriganwa ate nga Baibuli egamba ababiri tebasobola kutambulira wamu okuggyako nga bamaze kukkaanya. Buli omu alaba nti munne amutwala mu geyeena.\nAnti empeera y'ekibi kufa kati wateekwa okubaawo ensigo y'ekibi ebareetera obutakwatagana. Nsigo ki eyo?\nFiona Wamala: Kubira Paasita Kayisaali, eyali beesitimaani ku mbaga yaffe akubuulire ekituufu. Nneetaaga okugolola ensobi ezaafulumira mu mawulire agamu, nzikirizibwa?\nYe nnyabo, era y’ensonga lwaki tukwebuuzizzaako tufune okutangaazibwa n’okumanya.\nFiona Wamala: Kale. Ekisooka omwami Mukasa ky’agamba nti njagala abasajja basatu omulundi gumu si kituufu 100 ku 100. Mukasa omusajja gw’ayogerako (Mathew) wadda nge ne kitange tannafa mu 2001 era naye (omugenzi Wamala) yakimanyaako nti nnali ng’enda kwawukana ne Mukasa olw’obutakwatagana. Kuba bwe yali azze okuweereza mu Kkanisa y’e Uganda ( Makindye Christian Centre mu Kampala) yafunirayo omukazi omulala, ensonga ne nzigamba taata nga nange bwenfunye Mathew kyokka taata n’angumya okunywerera ku Mukasa. Nnali nsazeewo okunoba kyokka n’ansuubiza okukyuka n’agattako nti ye takkiririza mu Katonda wa nnaku kuba akimanyi nti Mukama Yesu ayagala tusanyuke mu bufumbo, bwentyo ne nzikiriza okusigala mu bufumbo.\nWabula mu 2012 ng’alemeddwa okukyuka nnakubira aba famire yange wamu n’abooluganda lwe nga nneemulugunya ku Mukasa obutakuuma bwesigwa era bonna teri atakimanyi okutuusa lwe nnasoma mu Bayibuli ng’egamba nti Mukama ayagala tusanyuke tayagala tunakuwale, ne nziramu ne mmugamba nti obufumbo ng’enda kubuta kuba oyinza okunnemasa eggulu ate nga nkugumirikiza ebbanga ddene . Emyaka gino gyonna mbadde nsaba Mukama okufuna omuntu anjagalira ddala.\nMu April wa 2012 nnasisinkana Julius Ssekawunde, eyali Omulokole naye yaddiriramu mu by’omwoyo. Nnali sisuubira nti tuyinza okugwa mu mukwano omuzibu ne Julius era bwentyo ne mmuwa omutima gwange wadde nga wabaddeyo okusoomoozebwa kwamaanyi ku njawalo y’emyaka gyaffe kyokka ye (Julius) nga takirabamu buzibu era mbadde naye okuva 2012 okutuusa essaawa ya leero tweyagala.\nEbyo eby’edda Mukasa by’agamba nti nze nnasooka okuganza abasajja si bituufu agenderera kuvumaganya linnya lyange kuba naye abakazi be yaganza mu Uganda gye bali era bakimanyi naye nze saagala kuboogerako. Kyenjagala ku kunyweza omukwano gwaffe ne Julius yekka saagala kudda mu bikadde eby’edda kuba byayitako. N’olwensonga eyo nteeseteese okumanyisa abawagizi bange bonna sitoole yange nga njaguza emyaka abiri (20) mu nsiike y’okuyimba n'obuweereza.\nNaye ddala ku mwenna ani yasooka okubaliga?\nFiona Wamala: Kati nze ekyo ekyange sikiyita kubaliga, nkiyita kukoowa mbeera kuba bwe yabaliga omulundi ogwasooka nnali nsazeewo okuta obufumbo twawukane kyokka n’aneegayirira. Mwami Mukasa bye yakola abimanyi era oluvannyuma yangamba nti twawukane mu maaso g’abaana baffe ng’agamba nti tasobola kuyingira ggulu ng’ali nange. Baibuli egamba bwe bakugobanga ogendanga, Mukasa yagamba baganda bange bonna nti takyanneetaaga era bangi b’agambye mu Bungereza nti yangoba naye Mukama yebazibwe, bw’akanyuze waliwo ateze emikono n’annonda , sso sirowooza nti annonze alina omusango gwonna. N’olwekyo mmusabe anveeko andeke kuba sirina mutawaana naye.\nNaye Mukasa akulumiriza nti ggwe wasooka okubaliga bwe waganza Matthew?\nFiona Wamala: Matthew okunjagala yamala kulaba nga Mukasa ampisa bubi ate oluusi ng’answaliza ne mu lujjudde lw’abantu. Naye ssebo ekyo Katonda si kye yatuyitira. Okusoka Baibuli egamba nti abasajja mwagale bakyala bammwe nga Kristo bwe yayagala Ekkanisa, n’abakyala mugondere ba bbammwe bwe mutyo, kati omukazi okugondera omuntu amubonyaabonya kizibu nnyo okuggyako nga fenna twafumbirwa kulaba nnaku!\nAlina kye yakola nga yaakampasa, ye abimanyi mugambe akwate Baibuli ayogere amazima oba ddala teyakola ebyesittaza mu bufumbo. Kati bw’atyo bw’aliwoza mu maaso ga Katonda, okugamba nti nze saali mwesigwa, kati lwaki ye teyasigala mu butuukirivu wabula n’adda mu kuganza abakazi abalala? Kati awo nno fenna wegutusingira era bwe guba musango ewa Katonda babagoba.\nFiona Wamala lwe yakyala mu bakadde ba Ssekawunde\nKati tukitwale nti mwagattululwa ne Paasita Mukasa mu butongole?\nFiona Wamala: Twayawukana ne Mukasa mu 2012. Bishop Musisi ye yatugatta mu mubuuze kuba nnamuyitiramu ne mmutegeeza nga Mukasa bw’annamye era obufumbo ng’enda kubuta kyokka n’antegeeza nti bwemba nkooye embeera ndi wa ddembe okukita. Kugattululwa ki okusinga okwo? Kuba Musisi ye yatugatta. Ekyo tekyammalira nnatuukirira eyali kalabaalaba wa Mukasa soma beesitimani ne mbimuyitiramu n’antegeeza nti bukyanga atulaba tetukwatagana tuleme kukaka.\nOmusumba Robert Kayanja naye namuyitiramu ku nsonga n’antegeeza nti ‘gende mu maaso n’okuyimba kuba oli yakusanga oyimba tofaayo’. Nagamba ne Paasita Kalooli n’ang’amba; ‘owange nange ntabuddwa’. Apostle Bunjo naye ne mmugamba ng’azze e London kyokka ye teyanyega oba yamutya simanyi. Nategeeza ne ku mulamu wange abeera mu America wamu ne Wamala (omusika wa Elly Wamala) n’agamba nti guma oli ye taata w’abaana bo.\nNannyonnyola abakadde b’Ekkanisa yaffe ( Miracle Faith Ministry e London) nga teri kanyego, ne ntegeeza ne ku baana bange nabo nga tebalina kyakukola. Mu butuufu naguma nga n’abamawulire bwe bambuuza ekigenda mu maaso mbikkako ku lw’erinnya lya Mukama. Nagamba bayimbi bannage nabo nga badda mu kunsaasira, ne nnoonya anaayogera ne Mukasa n’abula ng’alemye okukyuka.\nAbo be nkumenyeddeko be nnayogera nabo batono, kuba gwe nnasembayo okwogera naye , eyali mulamu wange mu Amerika yankutula omutima, teyatawaana kumpuliriza yadda mu kuwolereza muganda we Mukasa. Nnalabe essanyu n’emirembe bimpeddeko ensonga ne nzitwala mu maaso ga Katonda ate nga n’abaana bange si basanyufu olw’embeera eyo . Naye nze ndowooza ngezezzaako era nfubye okutambula obulungi ne Mukama.\nEkkanisa y’e Makindye gye nnatandikawo yagingobamu, owange ebintu ne mmanya nti bikaaye.\nAbaana bammwe ensonga z’obutakkaanya mu bufumbo bazimanyiiko?\nFiona Wamala: Bakimanyi naye banjagaliza kuba mu ssanyu. Naye ate saagala kuboogerako yadde okwatuukiriza amannya gaabwe, nsonyiwa kuba si basanyufu n’embeera eno. Nkusaba eky’abaana tukisse ku mabbali . Nkwegayiridde abaana tubaggye mu nsonga zino.\nMu kifaananyi Godfrey Mukasa\nKale eky’abaana nkivuddeko. Bagamba mbu ggwe ne Julius mugenda kugattibwa mu bufumbo obutukuvu era mutegeka mbaga?\nFiona Wamala: Ani ali emabega wa kino abawa amawulire agataliiko mutwe na magulu? Naye yo embaga kituufu egenda kubaawo mu April era kaadi z’embaga zinaatera okuggwa naye tugenda kuyita abantu batono ddala.\nEmbaga yo ne Julius egenda kubeera London oba wano e Uganda?\nFiona Wamala: Awo Uganda ssebo era omuteesiteesi yatandise dda twagala kino ekiriwo tukisaanikire na mbaga\nSinga Mukasa avaayo n'alaga nti okyali mukazi we mu mateeka , olowooza kino tekiyinza kutataaganya mbaga yammwe? Sigambye nti kibeewo era kiddiri eri.\nFiona Wamala: Tekisoboka kubaawo, tasobola kuyimiriza mbaga kuba yagamba buli omu nga n’abaana bange mw’abatwalidde nti tanneetaaga.\nNze sirina mutawaana ku ye era bw’awasa sifaayo kubanga yagamba ayagala kuba na ssanyu ng’ali yekka. Njagala kumulekere eddembe akole ky’ayagala.\nOlowooza ekyokuddamu okufumbirwa tekiikose emitima gy’abamu ku bawagizi bo?\nFiona Wamala: Kati Baibuli esomesa nti Katonda yagamba si kirungi omuntu okuba yekka. Sirowooza nti nsobola okuba nzekka, sisobera kuba nneetaaga okuba n’omuntu. Ekirala buli gwe nnaatambulanga naye abantu bajja kumunjagaza ate nga bw’oba tofumbiddwa mpeta toyingira ggulu. Kale saagala kusubwa ggulu. Nange ekyembaga sandikyagadde naye bw’otafumbirwa mpeta Baibuli egamba nti obeera mu bwenzi, sso mu buli ngeri nteekeddwa okuddamu okufumbirwa.\nFiona Wamala ne nnyina Drucila Wamala\nEmyaka 20 gy’ogenda okujanya ogimaze mu bufumbo oba buweereza?\nFiona Wamala: Gya buwereeza.\nKati abaana babeera n’ani? Ggwe oba kitaabwe?\nFiona Wamala: Abaana bange baggye mu nsonga zino. Obutakkaanya buli wakati wange ne kitaabwe. Nkwegayiridde toboogerako. Ekirungi bonna twogera nabo era tukolagana.\nOkufumbirwa Julius tekiikose obuweereza bwo naddala okuyimba kuba abantu babadde bakumanyidde ku Mukasa?\nFiona Wamala: Katonda yekka y’amanyi kuba ebbanga lyonna mbadde nsobeddwa olw’ebibadde bigenda mu maaso, naye nsuubirwa embeera okukyuka ku lw’ekisa kya Katonda. Eno ye kaadi (omukisa) gwange ogusembayo , bwe binnaagaana ne Julius amazima gali nti nja kulinda okutuusa Yesu lw’alidda kuba kino nakisuubiza ne Katonda si bantu bokka.\nKati abawagizi bo obawa bubaka ki?\nFiona Wamala: Obubaka bwempa abawagizi bange naddala abaami abaweereza ba Katonda Abalokole mwenna mukole nga Baibuli bw’egamba. Mwagalenga bakazi bammwe nga Kristo bwe yayagala Ekkanisa, muleme okubeesittaza era mubeere ba mazima. Nze nzikiriza kino kye kiseera okukyuka ne tumanya ensobi zaffe ne tukkiriza nti tuli bakyamu era ddiiru yaffe ebeere ya kugenda mu ggulu sso si kusanyusa muntu yenna.\nTukulembera ebibiina naye bwe tutaba basanyufu ng’abakukulembeze tetusobola kuwa batugoberera ssanyu kuba tekiba kyakulabirako kirungi gye bali.\nAbawagizi bange bonna mbaagala nnyo era nneenenya wonna we tubeesittazza kuba era tewali atuukiridde buli omu afuba bufubi.\nNkubiriza n’abo abateesa okuva mu Bulokole ku lwaffe, Baibuli egamba nti ggwe ayagala Yesu weetikke wekka omusaalaba gwo omugoberere. Kabaka Daudi yagamba nti nnaayimusanga amaaso gange okubeerawo kwange kuliva wa? Kuva eri Katonda eyatonda eggulu n’ensi oyo ataliganya kigere kyo kusagassagana (Zabbuli 121). Oyo akuuma Yisirayiri tabongoota so teyeebaka. Kale sitoole ekomye awo mutusonyiwe tulisisinkana mu ggulu, si mu geyeena.\nEkyo nno kizzaamu amaanyi Musumba Fiona!\nFiona Wamala: Wabula abantu bagambe siri Musumba, ndi muweereza wa Mukama. Omanyi abantu bwe bakulaba ng’obuulira enjiri nga bakutuuma Paasita naye saagala kweyita Musumba ate nga nnyimbako ne mu bbaala so nga nnyambala n’empale. N’olwekyo ndi muyimbi ‘artist’ siri Paasita.\nFiona Baibuli y’emu esomesa ku kusonyiwa. Mukasa osobola okumuddiramu singa yeenenya n’akyuka era n’akwetondera?\nFiona Wamala: Nze namusonyiwa dda era kati nziramu buzzi kumusonyiwa kuba asiize erinnya lyange enfuufu ng’ayogera ebitali bituufu nti nkyanga abasajja bana omulundi gumu. Sigambye nti muntu mubi nnyo wabula twalemagana. Kati saagala kumukaluubiriza. Ku ky’okwenenya simanyi oba ddala alaba ensobi ze naye kyenzijukira olunaku lumu mu 2013 yankubira essimu nga nnakava ku nnyonyi n’agamba nti nkitegedde mbadde nkuyisa bubi. N’olwekyo yakkiriza ensobi ze mu bufumbo. Kale abadde ampisa bubi, kati buli omu ate munne mu mirembe kuba emyaka gino gyonna mbadde mu maziga nga teri amanyi, nga ntabuddwa ne nneeyagayira Mukama n’ampa ekyawandiikibwa mu Isaiah 1:18 ekigamba nti jangu tuteese ffembi.\nAbantu abamu beewuunya mbu Julius gwe wafunye nga muto bulala! Okyogerako ki?\nFiona Wamala: Tugambire abantu bonna abatwewuunya okwagalana ne Julius nti naffe bennyini bwe tutyo bwe twewuunya engeri gye tweyagalamu. Kale kisoboka abantu okwewuunya kuba Julius yeewuunya ate nange nneewunya okumwagala!\nJulius alina emyaka emeka?\nFiona Wamala: Awo mumubuuze agibabuulire kuba nange teyasooka kung’amba myaka naye kyemmanyi ali mu 30.\nGgwe olina emyaka 42 olowooza Julius owa 30 taakusuulewo anoonye ab’emyaka gye?\nFiona Wamala : Julius si mukyamu. Nsobola okumuyita Omusamaliya omulungi, kuba yansanga nkubiddwa n’annonda, era akimanyi nnina abaana nga musinga n’obukulu naye ye agamba ekyo takifaako.\nN’olwekyo sirowooza nti ayagala ssente ng’abamu bwe babijweteka kuba singa bwe guli singa kati tulina emmotoka n’ennyumba ate era tayagala bipapula, yandibade ang’amba bulijjo nti ntwala ebweru. Julius yakola enjawulo mu bulamu bwange era mwenyumirizaamu nnyo.\nJulius Ssekawunde mu kifaananyi\nMukama bw’aba alina amaanyi ng’ayagala twawukane asobola okukikola naye tulemeddwa okuteng’ana kuba buli muntu ayagala munne ate tetegeeragana era tukwatagana.\nAte ebigambibwa nti Mukasa alina abaana mu bakazi abalala bituufu?\nFiona Wamala: Bituufu alina abaana mu bakazi abalala si bange bokka. K’ayongere obutakuuma bwesigwa kasita nze nnina abaana bana mu ye yekka si mu basajja balala. Ka nkyatule nti answazizza nnyo mu baana bange olw’ebyo by’akoze kyokka kye nneebaliza Mukama kiri nti abaana bange bampa essanyu.\nKale weebale nnyo olw’obudde bw’otuwadde n’okutangaaza. Naye olowooza Julius anaatubuulira ku nkolagana yammwe nga tumubuuzizza?\nFiona Wamala: Ajja kwogera kuba ali Uganda (Ggaba) era alina ebigambo by’awandiise mu mukutu ggwe ogwa feesibuuku ebiraga nti anjagala, sso sisuubira nti mutiitiizi okusirika . (Ebigambo Julius bye yatadde ku feesibuuku ye ebyabadde mu Luzunga nga bigamba: ‘Nja kwagala mukyala wange Fiona olubeerera sifaayo ku bigambo byabantu bye bawandiika mu mawulire mbasekeredde .....)


Bukedde Online - Omugotteko gw’ebidduka gufiiriza buli Munnakampala ssente 1,381,968/- buli mwaka!\nLukwago alumbye Musisi okwanika omusaala...\nJennifer Musisi anaazizzaako ab’e Luzira...\nBW’OBEERA oliko essaawa entongole z’olina okutuuka mu kifo kyonna mu Kampala n’emiriraano, olina okwewa waakiri essaawa bbiri ng’oli mu lugendo oba oli waakutuuka kikeerezi!\nEno y’embeera eriwo mu kiseera kino olw’akalippagano k’ebidduka akasusse mu Kampala, Wakiso ne Mukono ng’olugendo lw’eddakiika 30 olutambulira essaawa ezisukka mu bbiri.\nLuke Mukasa, ddereeva wa takisi ku siteegi ya Kireka-Bweyogerere agamba nti edda embeera eno yabeerangawo mu biseera by’oku makya ng’abantu bagenda ku mirimu n’olweggulo nga bannyuka naye leero tekikyaliko budde kuba ne mu ttuntu ku 7:00 era osobola okusanga akalippagano nga kasibye.\nOno agamba nti, kino ky’ekiviirako n’ebisale by’entambula okulinnya nga leero siteegi esooka ya 500/- ate mu biseera ky’ensindikagano zirinnya ne zeekubisaamu emirundi ng’esatu.\nOkugeza okugenda e Nalukolongo, ku makya nga tewali kalippagano takisi za 500/- era mu ddakiika ezitawera 10 obeera otuuka gy’olaga, kyokka olweggulo nga zisooba busoobi zitwalira 1,500/- era nga kiyinza okukutwalira okusoba mu ssaawa nnamba okutuuka.\n“Luli nga tusobola okutwala abasaabaze e Banda ku 500/- kuba nga bw’obala amafuta osigala ofunako, naye kati amafuta galinnye bbeeyi ate ng’oyokya mangi mu jaamu, obeera olina okwongeza ku bisale naawe osobole okufissaako.\nOkugeza okuva mu Kampala okutuuka e Nakawa nga tezinnawera ssaawa 3:00 tutwalira 500/- ate okuva e Nakawa okudda mu Kampala ziba 1,000/-.\nOkuva ku ssaawa 3:00 tutwalira 1,000/- okuva e Kampala, ate okuyingira ne tusala okudda ku 500/- ate bwe ziwera 11:00 ez’olweggulo tutwalira 1,500/-, Mukasa bw’agamba.\nEBIREMEZZA OMUGOTTEKO KU NGUUDO ZA KAMPALA\nLoodi Meeya wa Kampala, Erias Lukwago agamba nti ekisinze okusiba omugotteko mu Kampala kwe kubulawo enteekateeka ennung'amu egobererwa.\nKampala talina nteekateeka ya byantambula: Tuzze tulwana ku nsonga eno nga wadde Banka y’Ensi yonna yataddewo ssente okukola enteekateeka nnamutaayiika ey’ebyentambula (Multi-Model Transport Plan), naye enteekateeka ezizze zikolebwa zirekebwawo okuviira ddala ku yakolebwa mu 2009.\nKampala alimu enguudo eziweza kiromita 2,100 kyokka ku zino, kiromita 760 zokka ze za koolaasi, ezisigadde za ttaka.\nTewali kitongole kiteekerateekera kibuga: Minisita yaweebwa obuyinza okussaawo ekitongole kya Kampala Metropolitan Physical Planning Authority ekiriko abakugu bataano abalina obukugu obw’enjawulo kyokka okutuusa kati ekitongole kino tekissibwangawo kyokka nga kye kirina okuvunaanyizibwa ku kuteekerateekera ekibuga Kampala.\nENNEEYISA Y’ABAVUGA EBIDDUKA NKYAMU\nOmwogezi w’ekitongole kya KCCA, Peter Kauju yagambye nti ebivaako akalippagano k’ebidduka mu Uganda bingi omuli enneeyisa y’oku nguudo n’embeera z’enguudo.\nAkavuyo k’ebidduka: Kampala abulamu okutereeza okulambika ebidduka ebikozesebwa kuba mu kiseera kino tulinamu buli kimu omuli mmotoka ebika byonna okutandikira ku za buyonjo okutuuka mu bbaasi, pikipiki ez’ebika eby’enjawulo, obugaali, ebigaali, ab’obugaali n’abaliko obulemu. Bino byonna bireeta akavuyo k’entambula kuba tewali makubo malambike buli kika kya kidduka we kirina okuyita.\nObungi bw’emmotoka: Okunoonyereza kwe tukola ng’ekitongole kulaga nga Kampala alina ebidduka ebisoba mu 40,000 bye bitundu 60 ku 100 ebimuyingiramu buli lunaku.\nEnguudo eziriwo mu Kampala zaategekebwa nga zisobola okukozesebwa mmotoka ezitasukka 10,000. Mu mbeera eno ng’enguudo ntono ate ebidduka byeyongera obungi buli kiseera ate nga tetusobola kuzigaziya kuba tetusobola kumenya bizimbe by’abantu.\nObungi bw’abantu: Okubala abantu okwakaggwa kwalaga nga Kampala abeeramu abantu abasoba mu bukadde buna emisana ate abasulamu bali akakadde kamu n’emitwalo 90.\nObutassa kitiibwa mu mateeka ga bidduka: Mu Kampala mw’osisinkana ddereeva ng’asimbye mmotoka wakati mu luguudo asooke abeeko by’agula, okuggyamu omusaabaze, okunyumya ne ddereeva munne n’ebirala.\nEBYOBUFUZI NABYO NKONGE NNENE\nSsentebe wa USAFI, Henry Mutibwa yagambye nti waliwo ebirala nga ebyobufuzi ebi sibye obuzibu buno mu kibuga.\nWaliwo bannabyabufuzi abalemesa enteekateeka ezibeera zireeteddwa okukola ku bizibu bya Kampala.\nWaliwo bannabyabufuzi mu KCCA naddala bakansala abasolooza ssente okuva mu takisi abasibye siteegi ez’ekimpatiira ku nguudo za Kampala nga ku Shoprite, ku lwa Nsambya, ku kibaati ky’omuzikiti n’awalala.\nENTEEKATEEKA ZA KCCA\nKauju yagambye nti enteekateeka za KCCA kuliko:\n1 Okulongoosa n’okugaziya enguudo: Tumaze okulongoosa kiromita 200 okuva mu 2011 wadde nga tetunnaba kukola buli wamu we tulina okukola.\n2 Ebitaala ku nguudo: Mu kiseera kino tumaze okussa ebitaala ku masang'anzira 20 mu Kampala nga bino bisobola okuyamba buli akozesa oluguudo.\nKu bino kuliko Fair way, Makerere, Nateete, Kira, Lugogo, Nakawa era nga tumaze okulanga okufuna bakontulakita okussa ebitaala ku masang'anzira amalala okuli Spear.\nTusuubira nti we tunaamalira tugenda kuba n’ebitaala 72 mu Kampala yenna.\n3 Enguudo eziyita waggulu: Gavumenti ng’eyita mu kitongole ky’enguudo ekya Uganda National Roads Authority egenda kuyambako okukola enguudo zino okuli olwa Mukwano okugatta ku lw’e Jinja n’olulala ku Clock Tower.\n4 Eggaali y’omukka: Tulina eggaali y’omukka etambuza abantu okuva e Kampala ku kitebe kyayo okutuuka e Namanve ng’eno etambuza abantu 3,000 buli lunaku era nga tusuubira nti abantu basobola okusimba mmotoka zaabwe e Namanve ne batambulira ku ggaali y’omukka okuyingira ekibuga.\nEno era tulina enteekateeka z’okugituusa e Luzira ne Kyengera. Tulina era enteekateeka z’okuleeta eggaali y’omukka entono egenda kuba ng’eyita mu kibuga.\n5 Bbaasi: Twatandika dda ku nteekateeka y’okufuna bbaasi era nga waliwo kkampuni ezikola wabula twalanze okufuna kkampuni endala okulaba nga tusobola okufuna bbaasi eziwera kuba awandigenze takisi entono nga ttaano wasobola okugendawo bbaasi emu ate ng’etwala abantu abagenda mu takisi nnya.\nKino nakyo tusuubira nga kyakuyambako okukendeeza akavuyo mu Kampala.\n6 Waaliwo n’enteekateeka okugaana lukululana okuyita mu kibuga mu biseera by’emisana kyokka olw’okuba zitambuza ebyamaguzi, wakyaliwo ebirina okukolebwa okulaba nga bannannyini byamuguzi bino basobola okubitikkula ekiro nga tebataataganyiziddwa.\nUNRA EKOZE ENTEEKATEEKA EZINAAYAMBAKO\nMark Ssali, omwogezi w’ekitongole kya Uganda Nationa Road’s Authority (UNRA), yategeezezza nti waliwo enteekateeka ez’enjawulo ezireeteddwa okuyambako ku kalippagano omuli okuzimba enguudo empya n’okulongoosa eziriwo.\nExpress ways: Zino mwe muli Ntebe Express way esuubirwa okutandika okukola omwezi ogujja (June), okuzimbibwa kwa Kampala-Jinja Express way, Kampala - Bombo Express way ne Kibuye - Busega - Mpigi Express way wabula nga zino zaakusasulirwa.\nKampala Flyovers: Zino zigenda kukolebwa mu mitendera ebiri ng’esooka egenda kubeera ku Clock Tower ng’eno ekwatiramu oluguudo lwa Mukwano, Gaba ne Queens way. Eno esuubirwa okutandika mu June w’omwaka guno.\nOkuggya obutale ku nguudo: Nga tuli wamu n’ebitongole eby’enjawulo okuli KCCA, poliisi n’abakulembeze b’ebitundu n’obutale bwennyini tutandise kaweefube w’okusengula obutale obubadde ku nguudo nga ku Kaleerwe, ku lw’e Ntebe nga buno tubuggyako okwongera okugaziya enguudo.\nABALALA KYE BO OGERAKU BULIPPAGANO\nSsentebe wa disitulikiti ya Wakiso, Matia Bwanika: Ekizibu ekiriwo gavumenti egaanyi okukola enguudo eziyita ebbali w’ebibuga okuyambako ku kutambuza mmotoka.\nEnguudo ezisobola okuyambako okukendeeza obulippagano mu bitundu eby’enjawulo weeziri eziteetaaga na kuliyirira bantu kuba zaaliwo dda era ngazi bulungi ng’ekyetaagisa kuzikola zibeere ku mutindo okusobozesa abantu okuziyitako.\nSsente ze baakozesa okuliyirira abantu awaayita Ntebe Express Highway nga n’ezisinga zaaliibwa bakungu mu gavumenti abaakozesa olukujjukujju okufuna ebyapa, zaali zibamala bulungi okukola enguudo zonna mu Wakiso ekyandiyambye okuwewula ku bulippagano.\nAbantu abasinga obungi ab’obuvunaanyizibwa mu Uganda okuli baminisita, n’ababaka ba Palamenti basula mu Wakiso kyokka bwe babeera mu Palamenti teboogera ku nsonga za Wakiso.\nSsinga embeera y’enguudo mu Wakiso erongoosebwa, omugotteko mu Kampala gujja kuggwaamu kuba tewali luguudo luyingira Kampala nga teruyita mu Wakiso.\nMeeya wa munisipaali ya Kira Julius Mutebi:\nEkizibu ekiriwo KCCA bw’ekola ekolako kukoma waayo, wabula nabo beetaaga okutuula okulaba amakubo agasobola okuyambako n’okulaba engeri y’okugaggula.\nTwetaaga okukolera ekitongole ky’okuteekerateekera eggwanga ‘National Planning Authority’, era tukolere wamu nakyo okuyambako okulambika amakubo agasobola okuyambako abantu okuyitamu batuuke gye balaga nga tebeesibye ku kkubo ddene.\nAmakubo gano ffe twagalaga dda gavumenti kuba tuli kimu ku bitundu ebisenzeemu ennyo abantu kuba mu kiseera kino tulina abantu abasoba mu 400,000.\nTwaniriza aba Banka y’Ensi yonna okutuwa ssente okuyambako okuzimba ebibuga byaffe.\nAgamu ku makubo agayinza okuyamba okukendeeza omugotteko kuliko: Kinnawattaka okutandikira Jokas okuyita mu Namanve okutuukira ddala ku luguudo lwa Katosi e Mukono - Wantoni, Shell Kireka - Malindi - Muzikiti gwa UMEA okugatta ku Namugongo Road; Kiwologoma - Kimwaanyi okutuuka ku Gayaza; Kiwologoma - Kitukutwe - Kayaza, Welcome - Kamuli, Agenda - UNBS - Bweyogerere Industrial park; Kyaliwajjala ku lukadde okugwa e Kira.\nOmumyuka wa ssentebe wa disitulikiti y’e Mukono, Stephen Mufuwa:\nNga disitulikiti tulina enteekateeka z’okukola enguudo ezisobola okuyambako okukendeeza n’okumalawo omugotteko mu Mukono naddala mu bitundu bya Sseeta, Kigunga ne Mukono town.\nTulina enguudo ze twagala okukola omuli; Kirowooza - Namubiru - Jokaz; Kasaala - Bukeerere okutuuka ku lw’e Bugerere. Lino ly’ekkubo lyokka lye tutunuulidde okulwanyisa obulippagano.\nEggaali y’omukka okutuuka e Kyetume ne Southern Bypass okutuuka e Mukono nabyo byakwongera okuyambako okukendeeza obulippagano.\nKyokka byonna ebyogerwako okumalawo obulippagano byetaaga ssente okubikola ate nga zino gavumenti z’ekaaba nti tezirina. Ssente ze zikola ssente, era gavuenti bw’eneeba tennassa ssente mu kukola ebyo ebinaayamba okukendeeza omugotteko abantu baakwongera okufiirwa obulindo bwa ssente olw’obulippagano.\nOkutwalira awamu buli lunaku Munnakampala ayongezebwamu 500/- okusinga ku ze yandisasudde buli lugendo lwa mugotteko gwa bidduka, olwo amagenda n’amadda ne baba nga bamwongezzaamu 1,000/-.\nOmwezi bw’aba agukozeeko ennaku 21 olwo n’afiirwa 21,000/- lwa mugotteko, omwaka ne ziba 252,000/-.\nKyokka ezo omukozi mu Kampala si ze ssente zokka z’afiirwa. Buli lunaku Munnakampala amala essaawa 2 mu mugotteko, ku makya era n’olweggulo era zino bw’ozigatta ze ssaawa nnya olunaku.\nMunnayuganda bw’aba okutwalira awamu akola ssente 1,121/- buli ssaawa (Wage Indicator Survey 2012) kitegeeza nti, olunaku aba afiiriddwa 4,484/- ekitegeeza nti bw’aba omwezi agukolako ennaku 21 aba afiiriddwa 94,164/- ate omwaka n’aba ng’afiiriddwa 1,129,968/-. Zino bw’ozigatta ku ze yafiiriddwa mu bisale by’entambula olwo n’afiirwa 1,381,968/-\nZino asembayo okufiirwa ssente ento z’afiirwa naye abalala bafiirwa n’ezisingawo\nGav't eyanjudde entegeka z'okugaziya Kampala


Bukedde Online - 'Ku mitwalo 50 oyinza okwegulira omwana mu ddwaaliro lyonna'\nLwaki Pulezidenti talonda baminisita wabweru wa Palamenti?\nOmukungu mu ofiisi y'ebyettaka e Wakiso ne...\nKUBAMU akafaananyi nga bakugambye nti omwana oyo gw’obadde weesunga emyezi mwenda, n’omugulira obugoye n’okumutegekera, kyokka ku ssaawa esembayo ne bakakutema nti afudde! Obadde okimanyi nti oluusi aba tafudde!\nKUBAMU akafaananyi nga bakugambye nti omwana oyo gw’obadde weesunga emyezi mwenda, n’omugulira obugoye n’okumutegekera, kyokka ku ssaawa esembayo ne bakakutema nti afudde!\nObadde okimanyi nti oluusi aba tafudde!\nNg’abasawo beekobaanye ne bannansi ne bamukubbako ne bamutunda, oluusi ne bakuwaamu omulambo gw’omwana omulala atali wuwo?\nEkibbabaana kati kyeyubudde, okubba abatambula bakukendeezezzaako okubabba, kati babba ba mu lubuto, bakupangira emyezi ng’esatu oba ena, oluba okumusuula wansi nga bamubba.\nMu nsi yonna abaana abasoba mu mitwalo 30 babbibwa abasawo, bannansi, oluusi ne bannaddiini ne babaguza abagagga ne babatwala okubeekuliza ng’abaana baabwe oba okubakozesa obwamalaaya ng’ekiseera kituuse!\nMu Uganda okusinziira ku lipoota ya poliisi ey’omwaka oguwedde, omwaka bafuna abazadde abasoba mu 80 abeemulugunya nti abaana baabwe bababbye, babawaddemu abatali baabwe oba oluusi ne bakuwa omulambo ogutali gugwo ng’omwana wo bamubbye.\nOkumanya emberenge etuuse okugaga, wiiki ewedde poliisi y’e Ntebe yakutte abantu babiri nga bakukusa omwana ow’emyezi esatu bamutwale bamutunde!\nAbaakwatiddwa kuliko Martin Benna owa Czech Republic ne Munnayuganda Charity Amusiimire.\nObwavu bwe bweyongedde, abantu ne bayiiya engeri y’okuzifunamu omuli n’okutunda abaana.\nWiiki ewedde akakiiko akafuga abasawo mu ggwanga kaayimirizza Dr. Asinja Kapuru olw’okubuzaawo omwana wa Saudah Nabakiibi gwe yazaalisa nga July 12 2006.\nNabakiibi agamba nti Dr. Kapuru yamuzaalisa omwana mulenzi kyokka ate oluvannyuma ne bamutegeeza nti yazaala muwala ate ng’afudde!\nWeebuuze nti waliwo bizinensi y’okutunda abaana mu malwaliro gaffe? Abaana babatunda wa? B’ani abali mu kkobaane lino?\nNabakiibi baamubbako omwana.\nNansi omu mu ddwaaliro lya Gavumenti mu Kampala yagambye nti bizinensi y’okutunda abaana egenda mu maaso nga bugolo.\n“Omwana omu oyinza okumulyako obukadde nga mukaaga, naye nga nnina be mmanyi ng’oli baamuwa emitwalo 55 okubafunira omwana era n’amubawa.\nWaliwo enkola ey’okutwala abaana mu nnassale nga bamaze okuzaalibwa, awo we babakyusiza. Bw’aba yafuna ssente okumuwa omwana omulenzi, akukyusizaamu n’akuwa omuwala, okukola empapula ekyo kyangu nnyo.\nOluusi omwana ayinza okuba nga tafudde, naye ne bamutunda olwo omulambo gw’omwana afudde ne bagukuwa n’oguziika naye nga ddala omwana wo gy’ali mulamu. Oli nnannyini mulambo bamugamba nti omwana we baamuziika mu limbo”, bwe yagambye.\n‘Nantongo baamubba mmututte kumugema’\nENGERI gye babbamu abaana zanjawulo. Oluusi bakulinda ng’olumwa nnyo olwo bwe bakuzaalisa toyinza kumanya kibaddewo.\nAbalala bajja nga bayambi . Oluusi omwana bayinza okumutwala mu nnassale akule naye nga teyandigenzeeyo, nga bayiiya kumubba.\nAkakodyo akalala, abaana babbibwa okuyita mu buwandiike, omwana azaaliddwa bw’abeera muwala, lipoota y’omusawo eyinza okulaga nti mulenzi, omwana n’akyukira awo.\nReginah Nakabanda agamba nti yabbibwako omwana we bwe yali agenze okumugemesa mu ddwaaliro e Mulago mu waadi 5B.\n“Bwe baamala okumugema omwana namulekera muto we, Sumayiya Nalule kyokka mu kiseera ekyo wajjawo omukyala Annet Babirye eyasanga ng'omwana akaaba, n’amumuggyako.\nRegina Nakabanda yabbibwako kawala ke Hope Nantongo mu ddwaaliro e Mulago naye yamuzuula.\nBabirye yali alimbye bba nti yalwala ebizimba era olwagenda mu ddwaaliro okumujjanjaba, n’amutegeza ng'ebyabadde ebizimba, bwe yabadde omwana,” bw’ Nakabanda bw’agamba.\nOmwana ono Hope Nantongo yabbibwa mu March wa 2010 kyokka n’alabika nga 25/5/2010 oluvannyuma lw'okulemerera Babirye n’asalawo okumuzza nga yasinziira Mulago ku kitanda nategeza aboobuyinza ensonga nga bwe zaali.\nKyokka waliwo abakyala abeesabira emirambo gy’abaana abawere! Mu 2010 waliwo omukyala eyatuukirira omusawo Shadia Nakanwagi eyalina kirinika wabweru w'eddwaaliro ly’e Mulago n’amusaba amufunire omulambo gw'omwana.\nOmukyala ono yali yalimba bba nti ali lubuto era n'eddagala ‘yalinyweranga’ mu ddwaaliro International Hospital- Kampala.\nWabula Omwami w'omukyala ono nga mu biseera ebyo yali mugagga, waliwo abaamubagulizaako nti mukyala we muyaaye, talina lubuto.\nNakanwagi bwe yafuna omulambo n’aguwa omukyala ono n’agutwala eka. Bba yabiyingizaamu poliisi oluvannyuma lw’okutuuka e Mulago nga teri kiraga nti omwana wuwe!\nAbaana babatunda Sudan, Congo ne mu nsi za Bulaaya\nKIGAMBIBWA nti abaana basinga kutundibwa mu nsi okuli Misiri, United Arab Emirates, Canada ne Saudi Arabia n'amawanga amalala.\nAkatale akalala kali mu bakyala abanoonya okunyweza obufumbo bwabwe nga bano be basala amagezi gonna okufuna abaana be basiba ba bbabwe oluvannyuma 'lw'okuzaala'.\nAkulira akakiiko k'eggwanga akakola ku gw'okulwanyisa ekibba n'ekikukuusa bantu, Moses Binoga agamba nti abaana ababbibwa mu malwaliro bangi naye bakyanoonyereza okumanya ensibuko yaakyo;\n“Abaana abasinga okubibbwa bakuumirwa mu ggwanga munda. Abamu babakuuma bwe bakula ne babakozesa ogw'okubaggyamu ebitundu by'omunda.\nAbamu ku baana bano tuteebereza nti basaddakibwa. Mu June w’omwaka guno emirambo gy'abaana ebiri gyasangibwa e Mbarara ate ogumu ne gusangibwa e Butaleja era tetufunanga bannyini gyo.\nAmagezi ge mpa abantu kwe kulabirira abaana baabwe obutiribiri kubanga obukuumi bulina kutandika ku muntu yenyinni,” Binoga bw’agamba.\nOmukyala agenda mu ddwaaliro kisaanye agende n'omuntu anaamulabirira oluvannyuma lw'okuzaala, bw’abeera yeebase ng'ono alabirira omwana n'ebintu ebirala.\nTukoowoola basawo kukola mirimu nga bwe bayigirizibwa, baleme kuteeka bituli mu mulimu guno nga bakkiriza bannakigwanyizi okubakozesa.\nOWANGE BAAMUBBIRA MULAGO\nGoretti Kajumba, 33, baamulongoosaamu omwana we nga December 3, 2012 mu ddwaaliro ekkulu ery’e Mulago.\nAgamba nti bwe yadda engulu n’e yeetambuza okugenda mu nnassale bamulage ku mwana we\n“Ku mulyango gwa nnassale omusawo yang’aana okuyingira, yang’amba ng’ende ndeete obukakafu obulaga nti nva kuzaala okuva ew’omusawo.\nMba ntambuddeko katono n’annyimiriza n’ambuuza erinnya lyange, bwe nnalimubuulira n’angamba nti omwana wange afudde!\nBwe nnasaba omulambo yang’amba nti teguli mu nnassale. Bansiibula oluvannyuma lw’ennaku nnya naye ebyali ku ffoomu ezinsiibula byalaga nti omwana mulamu.\nNaddayo e Mulago, bwe nnasaba omwana bantwala mu ggwanika, abaayo ne bang’amba nti omwana baamuziika!,”Kajumba bw’agamba. Naye yeebuuza nti bwe baba omwana baamuziika, ebiwandiiko biruwa?\nDr. Banterana Byarugaba, akulira eddwaaliro ly’e Mulago agamba nti omwana wa Kajumba yali tassa bulungi nti singa yalina omujjanjabi yandibayambyeko okukakasa omulambo gw’omwana ne batamuziika mu limbo!\nMicheal Mubangizi ne mukyala we Jennifer Musimenta baazaala balongo ne babawaako omwana omu.\nTwazaala balongo baatuwaako omu’\nMIKE Mubangizi ne Jennifer Musimenta baakamala omwaka gumu n'ekitundu nga banoonya omulongo waabwe eyabulira mu ddwaaliro e Mulago.\nMusimenta yazaala abalongo nga March 14, 2012 kyokka oluvannyuma nnansi eyali amukolako n’amutegeeza ng’omu ku balongo bwe yali afudde!\nMusimenta agamba: Omusawo ono namuwa akagoye ak’okuzingamu omwana kyokka olunaku olwaddirira kyategezebwa nti omusawo yali agenze Mukono kumaliriza bizibu bye era twamala ennaku ssatu nga tumukubira amasimu.\nKu lunaku olwaddirira yajja n’atulaga omulambo kyokka nga musu nga toyinza kugamba nti gwakamala ennaku ssatu.\nEnsonga zaagenda wala ne tusalawo twekebeze omusaayi, oluvannyuma lw'emyezi ebiri nga July 11,2012 twakizuula nti baali batuwadde mulambo gwa muntu mulala!\nOmuwolereza wa gavumenti bweyatunula mu nsonga yatugamba nti tugende e Mulago tuteese n'abayo kubanga ensonga yalaba nga nzibu ddala.\nKyokka ffe tetwasa mukono nga tetuyinza kutegeragana n'abantu bano ng'omwana waffe talabikanga. Twaweebwa amagezi okugenda mu kkooti era ab'ekibiina ky'eddembe ly'obuntu ekya Centre for Health, Human Rights and Development ( CEHURD) ne tuwabira ofiisi y'akulira eddwaliro ly'e Mulago ne Ssabawolereza wa gavumenti nga tubavunana olw'okutyoboola kw'eddembe lyaffe n'okulemererwa okukuuma omwana waffe n'okuleeta nnansi oyo eyakola ku nsonga zaffe.\nOkuva July 18,2013 ne baweebwa ennaku 15, kati zaggwako naye ensonga bakyazizimudde!\nOkubba abaana bakukoppye Kenya ne Tanzania\nNAYE okubba abaana tekutandikidde mu Uganda. E Kenya mu 2004, omukyala n’omwami Eddah ne Michael Odera baabakwata n’abaana 10 be babbye.\nKyokka kkooti baagitegeeza nti abo abaana ba byewuunyo, birabo mukama bye yabawa era baava waggulu ne bagwa ku nsi!\nOmwaka ogwo baakwata abaana 21 ababbiddwa mu malwaliro oba mu mpya z’abantu nga bakyali mabujje!\nE Nigeria, abaana bwe batyo bababba (kuyite kuwamba) ne babasabirako ssente. Ababbi ab’emmundu bajja mu ddwaaliro ne bawamba omwana wo gwe waakazaala ne bakusaba ssente eziri mu doola. Olw’okuba omulindiridde emyezi mwenda oziwaayo teweesiikidde yadde akawande.\nMu 2011, abemmundu baawamba abaana abaakazaalibwa 15 okuva mu ddwaaliro mu kitundu ky’e Niger Delta ne basaba obukadde bwa doola 12!\nE Tanzania, abaana abasoba mu 150 babbibwa mu malwaliro nga baakazaalibwa buli mwaka, naye bano babakolamu eddagala ne baliwanga mu bizimbe, mu maka g’abantu era bakkiriza nti olwo amaka tegasasika, bakola ssente empya n’enkadde n’okufuna obugagga obutamanyi alina.\n‘Ku mitwalo 50 oyinza okwegulira omwana mu ddwaaliro lyonna’\nBakaayanidde emirambo gy'abafiiridde mu muliro gw''e Namung''oona\n'Omusujja gw'ensiri gwakosa obwongo bw'omwana wange'


BWINO! Joel Ssenyonyi akubye NUP omusumaali, ayogedde amazimaBWINO! Joel Ssenyonyi akubye NUP omusumaali, ayogedde amazima\nJoel Ssenyonyi akubye NUP omusumaali!\nWadde bangi ku bannakibiina ki National Unity Platform (NUP) bagamba nti Pulezidenti waabwe Robert Kyagulanyi Ssentamu (Bobi Wine) yawangula obwa Pulezidenti mu kulonda kwa 14, Janwali, 2021, abamu ku bannakibiina balina endowooza zanjawulo.\nBobi Wine agamba nti wadde yaggyayo omusango mu kkooti ensukkulumu ogw’ebyokulonda olwa kkooti okumulemesa okutwala obujjulizi mu kkooti, yawangula Pulezidenti Yoweri Kaguta Museveni ssentebe w’ekibiina ki National Resistance Movement (NRM) kyokka akakiiko k’ebyokulonda kakyusa ebyava mu kulonda.\nGye buvuddeko Bobi Wine ng’asinzira ku kitebe ky’ekibiina e Kamwokya, yasaba bannayuganda okwekalakaasa mu mirembe okubanja obuwanguzi bwabwe, okuteekawo embeera Gavumenti okuyimbula abantu abaali bawambiddwa ssaako ne Gavumenti okuyimiriza okutwala abantu babuligyo mu kkooti y’amaggye.\nOluvanyuma lwa Bobi Wine okulangirira okwekalakaasa mu mirembe, Omubaka we Kawempe North omulonde, Muhammad Segirinya yakwata era ali ku Limanda mu kkomera e Kitalya.\nSsegirinya yakwattibwa ku Mini Price, mu Kampala nga 23, March, 2021 bwe yali akulembeddemu banne okubanja Gavumenti okuyimbula bannakibiina ki NUP abali mu makkomera ku misango egitamanyiddwa.\nMu kkomera e Kitalya, yasindikibwa ku misango gy’okukuma mu bantu omuliro era wakudde mu kkooti nga 15, April, 2021.\nNUP ekkiriza nti Bobi Wine yawangulwa!\nOkusinzira ku mwogezi w’ekibiina ki NUP Joel Ssenyonyi, mu kulonda okuwedde mu Janwali, 2021, yalondebwa ng’omubaka we Nakawa West.\nSsenyonyi agamba nti yawangula owa NRM Margret Zziwa Nantongo ne Kenneth Paul Kakande eyali talina kibiina.\nMungeri y’emu agamba nti wadde yawangula okugenda mu Palamenti, eyali akulembeddemu ekibiina ki NUP ku bwa Pulezidenti Bobi Wine yawangulwa okulonda, “Ssenyonyi was selected as the NUP parliamentary candidate for the Nakawa West seat ahead of the 2021 Ugandan general election. He won the seat after defeating the National Resistance Movement’s Margret Zziwa Nantongo and independent candidate Kenneth Paul Kakande, eventhough the NUP presidential candidate, Bobi Wine lost the elections of Uganda 2021“.\nWadde Ssenyonyi ayinza okuba talina buyinza ku mukutu ogwa ‘Wikipedia’, ebigambo ebiriyo, ayinza okuba abimanyiko oba tabimanyiko.\nNaye twebuuza, Ssenyonyi ng’omuntu, ayinza kuvaayo atya okwegaana ebigambo byonna ebiri ku Wikipedia n’okusangulayo obulimba?\nEbigambo bya Ssenyonyi\nOmwogezi w’ekibiina Ssenyonyi okulaga nti Bobi Wine yawangulwa ku Wikipedia, kabonero akalaga nti Yoweri Kaguta Museveni owa NRM alandiridde kulayira ku bwa Pulezidenti.\nOkulonda akulira oludda oluvuganya!\nNUP okulonda akulira oludda oluvuganya mu Palamenti, kiraga nti ddala tewali kubusabuusa kwonna bawangulwa ku bwa Pulezidenti.\nMu kiseera kino bali mu ntekateeka okulonda ani agenda okulemberamu ababaka ku ludda oluvuganya ku Palamenti.\nEbirala ebifa mu ggwanga – https://www.facebook.com/GalaxyFm1002/videos/778086133125440


Bukedde Online - 'Tugenda kukozesa poliisi okugumbulula abeerimbika mu kufuna paasipooti '\n'Tugenda kukozesa poliisi okugumbulula abeerimbika mu kufuna paasipooti '\nAdded 26th April 2021\nMINISTULE y'ensonga z'omunda mu ggwanga etegeezezza nga bw'egenda okutandika okukozesa eryanyi nga yeeyambisa poliisi okugumbulula abantu abayitiridde okukungaana mu bungi ku offiisi z'ekitebe kino nga beerimbise mw'abo ababeera bazze okufuna paasipooti .\nDr. Benon Mutambi, omuwandiisi ow'enkalakkalira mu ministule eno ategeezezza bannamawulire olwaleero nga bwe basanze okusoomoozebwa olw'amakampuni agatwala abantu ebweru agaleeta ne gayiwa awo abantu okufuna paasipooti mu nnaku ezitali zaabwe. Asabye abantu okujja ku kitebe kino ku nnaku ze baba bayitiddwaako ,era anaalemwa okukigoberera ajja kukwatibwa atwalibwe ku poliisi .\nYategeezezza nti gavumenti erina enteekateeka ey'okufunayo ekifo ekirala mu bbanga eritali lya wala abantu we bajja okunonanga paasipooti kiyambeko okukendeeza ku mujjuzo ku ministule wamu n'okuyambako abantu obutaferebwa olw'abo abakozesa omukisa ng'abantu bakungaanye mu bungi ne batandika okubafera .\nDr. Mutambi era ategeezezza ng' omuwendo gw'abantu abagenda ebweru w'eggwanga okukola bwegweyongedde nga kino akigeraageranyirizza ku bungi bwa paasipoti kati ezigabibwa okuva ku paasipoti 14,166 mu December 2020 okutuuka ku paasipooti 18,894 ezaakagabibwa omwezi guno .\nAjjukisa Bannayuganda okugenda bunnambiro okukyusa paasipooti zaabwe kuba paasipooti enkola enkadde zonna zigenda kukoma okuddizibwa obuggya nga April 4, 2022 era tebasuubira kwongezaayo.\nPoliisi evuddeyo ku by'okukuba emmotoka ya Kyagulanyi\n'Gavumenti esse amaanyi mu byobulamu'\nJuliana alaze bbebi we\nGavumenti ezzeemu okufulumya paasipooti\nSsewanyana abawabudde ku kwekalakaasa\nBukedde eyanise enguzi mu kufuna paasipooti : Kamera zaakwatiddemu n'aba Poliisi


Abalabirizi bali mu keeterekerero nga balindirira okulonda Ssabalabirizi omuggya – Watchdog Uganda\nOmulabirizi we Mityana Rt. Rev Stephen Kazimba Mugalu n'omulabirizi wa Ankole Bp Nathan Ahimbisibwe\nABALABIRIZI b’e kkanisa ya Uganda bonna bali mu keterekerero nga balindirira okulonda Ssabalabirizi we kkanisa omuggya mu lusilika olugenda okutandikaolunaku lw’okusatu.\nAbalabirizi 37 abali mu buweereza be basubirwa okubeera mu kulonda kuno wadde nga 33 be bakkirizibwa okusinziira ku Ssemateeka w’ekkanisa.\nOmuwandiisi w’obussabalabirizi Can. Capt. William Ongeng yategeezezza nti abalabirizi bagenda kusunsulwa ku Lwokusatu okujjamu abana abatakkirizibwa kwesimbawo wadde nga bonna abali mu buweereza baakulonda.\nYagambye nti leero abalabirizi bonna bagenda kugenda mu lusirika era diini w’obussabalabirizi yagenda okubakulembera mu kusaba n’okusembera. Ono ye Mulabirizi w’e Kumi, Rt. Rev. Edison Irigei era nga yagenda okukubiriza olukiiko oluvannyuma mu kulonda obuyinza abukwase cansala w’obussaabalabirizi munnamateeka Barnabas Tumusingize\nByo eby’okwerinda binywezeddwa ku Lutikko e Namirembe wakati mu kwetegekera okulonda Ssaabalabirizi omuggya enkya (ku Lwokusatu). Ono agenda kudda mu bigere bya Ssabalabirizi Ntagali eyatuuzibwako mu 2012.\nOmwogezi wa poliisi mu Kampala n’emiriraano Patrick Onyango yategezezza nti abaserikale baakutekebwayo leero ku makya okulaba ng’obukuumi bubeerawo okutuusa ng’okulonda kuwedde ku Lwokusatu. “Mmotoka zaffe ennawunyi n’abaserikale ba LDU bagenda kuba balawuna mu kifo kyonna okuva leero okutuusa enkya ku lunaku lw’okulonda okulaba nga tewali batataganya mbeera okutuukira ddala ku lunaku lw’okulonda.” Onyango bwe yayongeddeko.\nYagambye nti ku Lutikko tewali agenda kukkirizibwayo mu kaseera k’okulonda okuleka abalabirizi n’abakulu abalala abavunaanyzibwa ku by’okulonda era ng’oyo anaagezaako okukola effujjo oba okuwakanya ebiragiro wakukwatibwa.\nYategeezezza nti enguudo ez’enjawulo eziyita ku Lutikko zigenda kusigala nga zitambuza abantu wadde ng’abaserikale bakulondoola embeera yonna okulaba nga tewali kutaatagana mu nteekateeka zino. Baakukuuma ekifo emisana n’ekiro okutuusa ng’okulonda kuwedde.


Bukedde Online - Baabano abasinze okuyimba mu 2014\nFyona wa Bukedde TV ne Juliana\nAdded 20th December 2014\nOMWAKA 2014 guleese ebitone ebipya, abayimbi abato ne basangulawo abanene.\nBw’otunuulira oluyimba lwa Sitya loosi olwa Eddy Kenzo olwamenye likodi y’oluyimba olusinze okulabibwa abantu abangi ku mukutu gwa Youtube mu nsi yonna (basukka 5,000,000), okkiriza kubanga tekibangawo mu bayimbi ba Uganda.\nWabula okunoonyereza okwakoleddwa ekitongole ekivunaanyizibwa ku kunoonyereza mu kkampuni ya Vision Group efulumya ne Bukedde, abantu baasonze ku Love you everyday olwa Bebe Cool nti lwe lusinze.\nIrene Ntale yayimbye Gy’obeera nalwo terukyava ku mimwa gy’abantu.\nKino kizzeewo kubanga Sitya loosi, lugenze luggwaawo naye bw’ogeraageranya ebbanga gye lumazeewo, luyinza okuba nga lukyaleebya endala zonna mu buganzi!\nKino kyefaananyirizaako Juliana Kanyomozi bwe yakwata ekifo ekyokuna mu August w’omwaka guno ku lukalala lwa basereebu 100 abaasinga okucamula abantu mu 2014.\nJuliana kw’olwo yali ku mwanjo si lwa nnyimba kubanga teyalina za maanyi, naye yali nnyo mu mawulire olw’okufiirwa omwana we, Keron Kabugo nga bw’obuuza omuntu ayanguyirwa okwogera omuntu gw’awulira buli kadde.\nMu kunoonyereza kwa Vision Group okukyasembyeyo, Desire Luzinda yakutte kyakuna ku basereebu abasinze ettuttumu mu 2014. Kino kiri mu ggiraasi nti ekifo yakikutte lwa kwogerwako nnyo olw’ebifaananyi by’obuseegu ebyalagibwa mu lujjudde gye buvuddeko.\nAbayimbi abapya batadde akazito ku banene abaludde mu kisaawe kyokka okunoonyereza we kwakoleddwa, ng’ennyimba zaabwe zisse. Ky’ova olaba nga Love you everyday ne Wale wale olwa Chameleone ziri ku mimwa gya bangi.\nSsi lwa kuba nnungi nnyo, wabula zikyali mpya bw’ozigeraageranya ku nnyimba nga Sitya loosi olwa Eddy Kenzo, Gy’obeera olwa Irene Ntale, Muliraanwa olwa King Saha, Twesaana olwa Sheebah Kalungi ne Akantu olwa David Lutalo.\nSinga zibadde ngule, Bebe Cool yandizikukumbye n’azimalayo.\nEngeri okulonda gye kwakoleddwa\nEkitongole kya Vision Group ekifulumya ne Bukedde ekikola ku by’okunoonyereza kye kyakoze okunoonyereza kuno.\nOkunoonyereza kwakoleddwa mu disitulikiti za Uganda ssatu ezisinga okubeeramu abantu abangi omuli Wakiso (mu kubala abantu ye yasinzizza abangi), Kampala ne Mukono.\nAbaabuuziddwa baasoose kukakasa nti, bawulirizza leediyo waakiri emirundi ena mu nnaku musanvu ezaakulembedde okukola okunoonyereza kuno.\nAbantu abaabuuziddwa baasinze kusangibwanga waka nga kino kyayambye okumanyira ddala nti ababuuziddwa beebo ababeera mu kitundu ekyo n’okubeera nti omuntu ali awaka aba n’obudde bungi okusinga gw’osanze ku kkubo.\nBaalonzeemu ebyalo n’emiruka ebisinzaamu abantu abangi nga kino baakikoze okusinziira ku kubala abantu okwa 2002 kubanga kwe kwalaga obungi bw’abantu okutuuka ku kyalo.\nAbantu 575 be baabuuziddwa obutereevu okuva awaka; 275 baabadde Kampala, 200 b’e Wakiso, ate 100 b’e Mukono. Abasigadde 228 baasangiddwa mu kkubo.\nIrene Namatovu oluyimba lwe olwa Kuzaala kujaagaana lwalondeddwa ku luyimba lwa bbandi olusinze okucamula abantu.\nBapulomoota nabo bavuddeyo\nAbtex ng’amannya ge amatuufu ye Abby Musinguzi omutegesi w’ebivvulu agamba, “Olonda otya oluyimba lw’omwaka nga waliwo n’abantu abatalumanyi? Love you Everyday lwa bamwogera Luzungu (Corporate) ate batono.\nBangi tebamanyi wadde okuyimbamu ekitundu ate waliwo n’abataluwulirangako. Sitya loosi olwa Eddy Kenzo lwe luyimba olumenye likodi omwaka guno n’omwana omuto omusanga aluyimba n’amazina gaalwo ganyumirako...”\nOmuyimbi we ow’omwaka ye Eddy Kenzo n’addirirwa David Lutalo, Bebe Cool ne Goodlyfe. Omuyimbi we omukazi ye Sheebah Karungi n’addirirwa Irene Namatovu ne Irene Ntale.\nOluyimba lwa Bugembe ‘It’s my turn’ lwe lusinze mu z’eddiini. Abamu baluyita ‘Kankube endongo eno\nBalaam Barugahare owa Balaam Marketing Agencies; Abayimbi abato nga Kenzo ne Sheebah Karungi bayimbye nnyo. Oluyimba lwange olw’omwaka ye Wale Wale - Jose Chameleone, Muliraanwa - King Saha, Neera neera - Moze Radio, Twesaana - Sheebah Karungi olwa Gy’obeera - Irene Ntale ne lugoberera”.\nOmuyimbi we ow’omwaka ye Jose Chameleone, King Saha ne Goodlyfe.\nOmuyimbi omusajja amusingidde be ba Goodlyfe, ne baddirirwa Bebe Cool ne Pallaso. Ate Sheebah gw’awa eky’omuyimbi omukazi n’addirirwa Irene Ntale.\nJoanita Kawalya (ku kkono) ne Racheal Magoola aba Afrigo nga basanyusa abawagizi. Afrigo baagironze nga bbandi esinze, n’eddirirwa Da Nu Eagles, Revival, Golden Band ne Fusion Band.\nMusa Kavuma maneja wa Golden Band era dayirekita wa KT Promotions; Bebe Cool y’asinze kubanga ayimbye Olungereza ne lukwatayo”.Ku ye, Sheebah Karungi yasinze Irene Ntale. Ebirala yabikkirizza.\nBAABANO ABASINZE OKUYIMBA 2014\nAbavubuka 39 bayooleddwa e Masaka\nBasabye obukuumi ku masiro g'e Wamala\nKatikkiro alagidde abagenda ku buko batwale endokwa z'emiti\nBatandise okusereka Amasiro g'e Wamala


Bukedde Online - Embwa zitaayizza omukozi w'awaka ne zimutta\nEttemu ku lw'e Ntebe; Kkamera ziraze entam...\nEnsisi yabaddewo ku nkomerero ya wiiki ewedde, Agnes Mirembe 43, baabadde bamuggye Buikwe akole emirimu gy'omu maka ewa Wakabi.\nOlwalinnye ekigere wabweru n'ayambalagana n'embwa ne zimugajambula yakanze kulaajana nga tewali amudduukirira.\nEmbwa zaamulumye ne zimutuga olwafudde ne zitandika okumuluma ebifi era zaamulumye ennyama y'oku ntumbwe ne zigiggyako. Daudi Wakambi ng'ono mutabani wa Wakambi yategeezezza poliisi nti Mirembe bamuleeta ku Lwokutaano okutandika okukola.\nNnyinimu yabadde tasuzeewo bw'atyo Mirembe n'abulwa amutaasa mu bwangu era baagenze okumutuukako ng'embwa zimwambudde engoye zonna.\nSadick Kiggundu, muliraanwa wa Wakambi yategeezezza nti, abawulidde emiraga mu kikomera kya Wakambi ng'omukozi alaajana nti, "Munzise okudeeta mu maka agalimu embwa naye munnyambe embwa zimalawo,'' kyokka nga tewali muntu yenna ataasa ate nga nabo batya okuyingira mu kikomera olw'embwa ezaabadde zitaamye okutuusa Mirembe bwe yaweddemu amaanyi nagwa wansi ng'ali bwereere.\nWakambi alina amaka amalala e Buikwe nga kigambibwa nti gye yabadde alaze ne mukyala we okulima ne balekawo abaana babiri awaka ab'emyaka 16, nga bano bagenze okufuluma okutaasa Mirembe ng'embwa zimulidde n'afa.\nOluvannyuma poliisi okuva e Katwe yaggyeewo omulambo ne gutwalibwa mu ddwaaliro e Mulago nga n'abaana abaabadde basigaddewo awaka baatwaliddwa ku poliisi okukola sitatimenti ng'omusango guli ku fayiro nnamba SD REF 07/07/09/2019.\nKyokka abatuuze baategeezezza nti, gye buvuddeko era embwa ya Wakambi yaluma omuvubuka engalo bwe yali alingiza mu kikomera kye ne bateegezza poliisi nti embwa kasita eruma omuntu eba yeetaaga kufa kuba ejja kuluma n'abasigaddewo ewaka\nAba bodaboda basobezza ku baana kirindi e Makindye


Bukedde Online - Ebitongole by'ebyobulamu byagala wabeewo ennoongoosereza mu mateeka g'ebyobulamu\nEbitongole by'ebyobulamu byagala wabeewo ennoongoosereza mu mateeka g'ebyobulamu\nNagaana okunziza awaka okufiira ku kiggya...\nEnnaku z’olina okuterekera ebyokulya mu firiigi...\nEbibiina byagala amateeka agakwata ku byobulamu amakadde gakyusibwe naddala erikwata ku ndwadde z'ekikaba.\nAb'ebitongole by'ebyobulamu nga boogera eri abaamawulire ku ky'okukyusa amateeka amakadde\nEkibiina ky'obwannakyewa ekirwanirira eddembe ly'ebyobulamu ekya CEHURD kitutte okwemulugunya mu kkooti etaputa Ssemateeka nga kyagala kkooti ewalirize Ssaabawolereza wa gavumenti n'akakiiko akavunaanyizibwa ku mateeka aka Law Reform Commission okukola ennoongoosereza ku gamu ku mateeka agakwatagana n’ebyobulamu ge bagamba nti makadde era mu kiseera kino gatyoboola eddembe ly'abalwadde.\nEtteeka kwe baasinze okwezinga lye lya Venereal Disease Act nga lino likwata ku bulwadde obw’ekikaba okugeza HIV /AIDS n'endwadde endala nnyingi.\nAba CEHURD nga bava mu lukung'aana lwa Bannamawulire lwe baayogereddemu ku by'okukyusa amateeka agakwata ku byobulamu amakadde\nDorothy Amuron, munnamateeka w'ekitongole kino agambye nti etteeka lino erya Venereal Disease Act kkadde nga lyayisibwa mu 1977 kyokka ng’ekisinga okuba eky'obulabe liwa omwagaanya omusawo okujjanjaba n'empaka omuntu yenna abeera azuuliddwa n’obulwadde bw’ekikaba era mu ngeri y’emu ggwe asangiddwa n'obulwadde buno oba oteekeddwa okunnyonnyola omusawo ani eyabukusiiga.\nBannamateeka bano bakkaatiriza nti, kuno kuba kutyoboola ddembe lya mulwadde era Ssaabawolereza wa gavumenti ateekeddwa okulaba nti etteeka lino likolebwamu ennoongoosereza oba liggyibwewo bunnambiro.\nBannyonnyodde nti, si buli asangibwa n'obulwadde bw'ekikaba nti aba yabuggya mu kwegadanga kubanga abamu bubakwatira ne ku kaabuyonjo enjama n’abaaana abazaalibwa n’obumu nga siriimu era ne balaga okutya etteeka lino ssinga liba teriggyiddwaawo lyanditiisa abantu okugenda mu malwaliro okwekebeza.\nAmateeka amalala ge bagamba agalimu ebirumira kwe kuli erya HIV Control Act n'erya Public Health Act.


Bukedde Online - Ssegawa gw'alonze mu 50 ayogeza abantu ebikankana\nAbeebijambiya abaalumbye omugagga w'e Nans...\nVincent Ssegawa n’omugole Prossy Mbabazi.\nVINCENT Ssegawa okutuuka okulonda Prossy Mbabazi yasoose kumukozesa yintaviyu ttaano, zonna n’aziyita! Mu yintaviyu ezo mwabaddemu n’ebibuuzo ebyekuusa ku nsonga z’ekisenge era ne mu bibuuzo ebyo, Mbabazi n’amegga bawala banne bonna.\nWadde abakazi abaakuhhaana nga baagala okufumbirwa omuyimbi wa Kadongokamu ono baali basukka mu 50, kyokka abaatuuse ku mutendera gwa yintaviyu erimu ebibuuzo bya Ssenga, baabadde 11 bokka.\nMu bibuuzo ebyo ebigambibwa nti byabadde bikakali ng’atalina mutima mugumu tabirumbagana, Mbabazi era yasukkulumye ku banne. Oluvannyuma lwa yintaviyu zonna ettaano, olwo Ssegawa yayanjudde nti: Mu bakyala bonna, Prossy gwe nzudde nga ye mukyala omutuufu.\nProssy naye mu ssanyu ery’ekitalo yawaze nti: “Nneewangulidde olulenzi…” olwo n’alyoka abuuza abaabadde bakuhhaanidde ku Holly Farm e Nansana nti “Mmwe temululaba…?” Mu yintaviyu Ssegawa ze yawadde abakazi mwabaddemu ey’okugezesa ebigendererwa byabwe mu bufumbo, egezesa obugumiikiriza bw’omuwala, egezesa engeri gy’alabiriramu abaana, egezesa obutegeevu n’okwogera mu bantu kw’ossa ne yintaviyu eyasembyeyo ekwata ku by’omu kisenge.\nMu kulangirira omuwala gw’alonze mu bangi, Ssegawa yabadde wamu ne mwannyina era ono gwe yatumye okusitula Prossy mu bawala abalala. Omuyimbi era omuzinyi w’amazina amaganda Annet Nandujja ye yakoze nga Ssenga era ono yagumizza abawala abalala abaabadde ku lukalala nti abasajja bangi gye bali ebweru eyo banoonya ababeezi era ekiseera ky’abawala bano nga kituuse, nabo baakufuna ababeezi.\nOMUWALA GWE YALONZE AYOGEZA ABANTU Amangu ddala nga yaakamulangirira, abaabaddewo baatandikiddewo okwekuba obwama nti; “Omuwala alina ffiga naye Endagamuntu terya ppate…” Olwo baabadde boogera ku ndabika mu ffeesi nga bagamba nti mu baabadde bavuganya okwewangulira Ssegawa, mwabaddemu abawala bangi abasinga Prossy obulungi.\nSsegawa naye alinga eyabadde awulidde obwama obwabadde buyitihhana, era bwe yatandise okwogera n’atangaaza nti bwe yabadde alonda Prossy mu bawala abangi, teyagoberedde bulungi, wabula yagoberedde mukwano n’okunoonya omuntu anaamutegeera nga basobola okukkaanya mu bufumbo ne batambuza amaka ne bakuza n’abaana mu ngeri eyeegombesa. Abavubuka abalala obwedda bawaga kimu: Prossy wamma olina waaka! Ku mikutu gya yintaneti, abantu era obwedda buli omu ayogera kikye ku Prossy.\nAbamu obwedda bamuyozaayoza okuyita mu “ttanuulu” n’okuvuganya okw’amaanyi n’atuuka ku kirooto kye, ate abalala nga bagamba nti yasuula obubonero okukkiriza okulengebwa ku mudaala ng’avuganya ne bakyala banne mu lujjudde. Abamu obwedda bamulumba ku by’endabika ate abalala nga bamulumba ku nnyambala, kyokka abamuwolereza nga babaanukuza kimu nti, “omukwano gumegga ebyo byonna”.\nProssy yagambye nti ekya Ssegawa okubeera “Ssereebu” (omumanyifu) si ky’ekyamumwagazza, wabula omukwano gwe gwamuwaludde era agenda kutambuza obufumbo. Yagambye nti asaba kimu, waleme kubaawo anyiiza munne mu bufumbo bwabwe bwe baatandise.\nSsegawa yasooka kulabikira mu pulogulaamu y’Abanoonya ku Bukedde TV ng’agamba nti oluvannyuma lwa mukazi we Jamirah okunoba n’amwekubako amuzze mu maka ne birema, yasazeewo anoonye omubeezi mu lwatu yeewale embeera ey’okutomera abakazi abeeyogerako ng’abatalina basajja ate nga bafumbo.\nAbaamukubiranga amasimu yabawa olunaku lumu n’essaawa yeemu bamusange ku Holly Fam e Nansana era okukkakkana ng’abakuhhaanye basukka mu 50 n’atandika okubasunsula ng’ayambibwako abamu ku booluganda ne mikwano gye okutuusa lwe baawunzise nga basibidde ku Prossy. Omuwala ono wiiki ewedde yannyonnyodde nti ennamba ya Ssegawa yali tagifunye era yagisaba muntu nga yeefudde nti waliwo mukwano gwe agyagala, so nga Prossy yennyini ye yali agyagala era olwagifuna n’akubira Ssegawa ne boogera.\nBamalaaya befuulidde abayizi abaabaguze\nPoliisi ebakutte lwa sukaali\nOwa bobaboda bamukubye ennyondo ne bamunyaga


Mukole ebikolwa eby’ekisa okubunyisa obusiraamu\nAba World Islamic Call Society bwe baazimba omuzikiti gwa Gaddafi e Kampalamukadde mu Uganda baayamba okusaasaanya enjiri y'Obusiraamu kuba gukozesebwa mu kusaala, okukuba enkung'aana, ensisinkano, okusomesa n'ebirala byonna nga bibunyisa enjiri y'Obusiraamu mu ggwanga n'ensi yonna. Okusaasaanya eddiini y'Obusiraamu kiyisibwa mu kusaala, mu kuyamba n'okukola ebikolwa ebirala ebisikiriza abantu abalala okugyegattako.\nBya Sheikh Muhammed Shatir Khalif\nObusiraamu bukubiriza okuzimba omuntu n’amawanga n’okusiga okwagala okw’obulungi, obutukuvu, okugaba oba obuyambi, okwewaayo ku lw’abalala, obumu, enkolagana n’ebirungi ebirala bingi ebyetaagibwa mu nkola yo ne mububaka bw’owa abalala.\nAkulira ekibiina kya World Islamic Call Society, Sheikh Muhammed Shatir Khalif yannyonnyodde nti ng’akozesa Uganda ng’ekyokulabirako, ng’asinziira ku kulaba kwe, mu kukola ne mu byagoberera ng’ayita mu mikutu gy’amawulire egy’enjawulo n’ensisinkano ze yeetabyemu n’emboozi n’abantu ssaako enkuhhaana ku mulamwa guno mu lukale ne mu byobufuzi ebintu nga bino byonna bisoboka.\nOkugeza omuzikiti omukulu ogwa Gaddafi ku Old Kampala ogwazimbibwa aba World Islamic Call Society gukozesebwa ku nsonga ez’enjawulo ng’oggyeeko okusaaliramu.\nAbantu basisinkanirawo mu ntuula ez’enjawulo, basomeramu era mulimu n’etterekero ly’ebitabo ery’omulembe eririna ebitabo ebisoba mu 150,000 mu Luwarabu ne ssaayansi w’Obusiraamu, ssaako okukozesa tekinologiya ow’ekika ekya waggulu.\nAte nga kye kitebe ekikulu eky’Obusiraamu mu Uganda ekya Uganda Muslim Supreme Council awatuula Mufti wa Uganda Sheikh Shaban Ramadhan Mubajje.\nWano era wakozesebwa ebitongole by’Obusiraamu eby’enjawulo mu ggwanga, awasisinkanirwa abasomesa b’eddiini y’Obusiraamu okuva mu mawanga ga Buwarabu n’ag’Abasiraamu mwe bayita okusomesa n’okusaasaanya eddiini n’enkola za Allah, obuwangwa n’empeereza ez’obuyambi.\nMufti Sheikh Rajab Ramathan Mubajje (ku kkono) ne Sheikh Muhammed Shatir ku muzikiti gwa Gaddafi ku Kampalamukadde\nAbakungu n’ebibiina bya Bannabyabufuzi nabo balina omukisa okusisinkana n’abakulembeze b’Obusiraamu mu muzikiti guno. Ab’ekibiina kya Islamic Call Society be bayima b’emirimu gino era minvuuli egatta ebibiina n’amawanga okutuukirizaebigendererwa ebyakitandisaawo.\nOmulimu guno gulaga nti, gukina kinene kye gwagatta mu kuzimba eggwanga lino n’obutebenkevu bw’enzikiriza n’enkolagana ennungi eya Uganda n’amawanga amalala, ebibiina n’ebitebe by’amawanga ebikolera mu Uganda.\nBino byonna bikola kinene mu kusaasaanya Obusiraamu mu ggwanga ekikolwa Allah kye yalagira eky’okubunyisa eddiini mu nsi yonna era oyo yenna akikola afuna empeera.\nBuli kimu ekikolebwa mu linnya lya Allah kiwangaala n’okugumira embeera yonna , ate ekitakolebwa mu linnya lya Allah kijja kusaanawo.\nOmuwandiisi ye Dayirekita wa World Islamic Call Society.


Bukedde Online - Nagaana ogwa Bungereza nsigale mu Arsenal - Wenger\nFUFA ewaddeyo NCS bye yagiragira\nRanieri bamwongedde endagaano\nOMUTENDESI wa Arsenal, Arsene Wenger ategeezezza nti wadde baamutuukirirako okutendeka Bungereza, yali tasobola kulekawo Arsenal nti agenda ne ttiimu y'eggwanga.\n"Endagaano yange ne Arsenal ngikuuma era waaliwo okwogerezeganya ne Bungereza wabula ne mbategeeza ng'endagaano yange ne Arsenal bw'ekyaliko," Wenger bwe yategeezezza n'ayongerako nti ayagala nnyo okugendera ku by'endagaano.\nOkwogera bino ng'omulimu gwa Bungereza baaguwa dda Sam Allardyce. Endagaano ya Wenger ne Arsenal, eggwaako sizoni eno wabula agamba nti naye teyeekakasa nti oba anaasigala. Arsenal yagyegattako mu 1996 ng'awagiwangulidde Premier 3 ne FA Cup 6.


Bukedde Online - Abadde yaakayimbulwa bamuttidde mu bubbi\nBannayuganda babazigiridde akatale k'ebibala e Serbia\nAwagidde eky'okusimbawo Museveni mu 2021\nOMU ku bamenyi b’amateeka aboolulango mu Kawempe abadde yakaligibwa emyaka esatu mu kkomera e Luzira oluyimbuddwa n’atandikira we yakoma ne bamukuba amasasi agaamusse bwe yabadde agenze ne banne mu maka agamu e Kansanga okubba.\nMubiru abadde amanyiddwa nga Juma Nature eyattiddwa.\nJuma Mubiru amanyiddwa nga Juma Nature ow'e Kawempe abadde amanyikiddwa nnyo mu bitundu by'e Kyebando, Kanyanya, Mpereerwe, Kaleerwe ne Mulago yakwatibwa poliisi y'oku Kaleerwe eyali ekulirwa Dan Ampadde mu 2015 ku misango egitali gimu okuli ogw'okukuba abantu ekiro.\nMubiru yakwatibwa n'omuvubuka amanyiddwa nga Hamza Dog ng'ono omulamuzi yamusalira emyaka 10 ng'ali Luzira oluvannyuma lwa Walakira ow'omu muluka gwa Makerere III e Kawempe okumuwaako obujulizi nga bwe yamutungulamu eriiso ate Mubiru baamusalira emyaka esatu nga yagimazeeko nga January 28 omwaka guno n'ayimbulwa era yatuukidde ku Kaleerwe mu Ddobi zooni mw'abadde asula.\nKigambibwa nti ddiiru y'okubba e Kansanga Mubiru yagifunira mu kkomera ng'era abamu ku baayimbuddwa naye be baagimubalira okutuusa mu kiro ekyakeesezza ku Ssande bwe baakwataganye ne balumba amaka agamu e Kansanga ng'eno abakuumaddembe gye baamukubidde amasasi mu magulu bwe yabadde agezaako okudduka abatuuze ne bamumaliriza.\nYagasseeko nti baabadde mukaaga abalala ne badduka.\nMubiru abadde amanyiddwa nnyo ku poliisi z'omu Kawempe nga mu kukuba abaserikale abadde akwata kisooka. Baamuziise ku Mmande ku kyalo Kisamula e Mityana.\nBannange, ab'e Kampala kati muyita bukunya?\nEngoye nziyiiyiza n'obutimba ne mba wa njawulo


Bukedde Online - Bannakenya mweyiwe ku nguudo - Odinga\nRAILA Odinga oluvudde e Bungereza, atuukidde Mombasa mu kibangirizi kya Mama Ngina Grounds gy’akubye olukungaana gaggadde n’akunga Bannakenya leero ku Mmande okweyiwa ku nguudo bongere akazito ku kakiiko k’ebyokulonda okutegeka okulonda okw’amazima n’obwenkanya.\nAba Red Cross nga bayamba omu ku bayizi abaalumiziddwa mu bulumbaganyi.\nE Bungereza gy’amaze ennaku ssatu, abadde mu kafubo n’Abazungu.\nWabula Pulezidenti Uhuru yamugugumbudde nti mu kifo ky’okukuba kampeyini ezinaamuwanguza Obwapulezidenti bw’ayaayanira, awumpugumira mu Bazungu abatalina kye bagenda kumuyamba.\nOdinga yategeezezza abawagizi be nti okulonda kwa October 26, 2017 okutegekeddwa si kwa kubaawo kuba enkyukakyuka mu kakiiko k’ebyokulonda nga kkooti ey’oku Ntikko bwe yalagira ng’esazaamu ebyava mu kulonda kwa August 8, 2017 tezinnabaawo.\nYagambye nti okwelakalaasa lwe lulimi akakiiko kano lwe kajja okuwulira okusobola okutegeka okulonda okw’amazima n’obwenkanya.\nYakakasizza abawagizi be nti ye n’abakungu ab’omukago gwa Nasa ; Kalonzo Musyoka, Musalia Mudavadi, Moses Wetang’ula, James Orengo n’abalala bagenda kwetaba mu kwekalakaasa kwa leero nga baakukuhhaanira mu kibangiriza kya Nairobi Central Park we bajja okuva okugenda ku kitebe kya IEBC ku Bomas.\nUHURU TUMUZZAAYO MU ICC\nAbakungu b’omukago gwa Nasa abaayogeredde mu lukungaana luno baategeezezza nti batandise okukungaanya obujulizi ku kutulugunya n’okutta abantu abeekalakaasa mu ddembe ne balabula Pulezidenti Uhuru nti bagenda kumuzzaayo mu kkooti y’ensi yonna ku kittabantu.\nJames Orengo yagambye nti etteeka lya ICC likirambika bulungi, nti tekyetaagisa kumala kutta bantu 100, omuntu okutwalibwa mu ICC n’agamba nti bakungaanya bujulizi ku Uhuru ne basajja be. Bino biddiridde abantu babiri abattiddwa ku Lwokutaano e Bondo, Odinga gy’azaalibwa bwe baabadde beekalakaasa. Poliisi yagambye nti battiddwa nga baluutinga.\nABAZUNGU MUTWESONYIWE - UHURU\nPulezidenti Uhuru Kenyatta alabudde amawanga g’Abazungu obuteeyingiza mu nsonga za Kenya ez’omunda kuba esobola okwekolera ku bizibu byayo.\nYagambye nti Kenya terina buzibu bwonna, ensonga eziriyo za munda era Bannakenya be bajja okuzeemalira.\nOMUYIZI ASSE BANNE 7\nBannakenya nga bakyaleebuukana n’ogw’obululu, ate omuyizi enzaalwa y’e South Sudan gwe baagobye mu ssomero e Kenya olw’okusiiwuuka empisa, azze awaka n’afuna emmundu.\nAzzeeyo ku ssomero n’asasira amasasi mu kisulo ky’abayizi nga beebase, n’attirawo 7 n’okulumya 22.\nEssaawa zaabadde mu 10:00 ez’ekiro ekyakeezezza Olwomukaaga, enduulu n’emiranga ne bisaanikira essomero lya Lokichoggio Mixed Secondary School ng’emmundu etokota obutasalako wakati mu bayizi okubuna emiwabo nga badduka okutaasa obulamu.\nEssomero lino lyesudde kiromita emu yokka okuva ku nsalo ya Kenya ne South Sudan. Abraham Lochor abadde asoma S1 yazze n’abavubuka bana nga abagalidde emmundu nga baasoose kutta muserikale wa poliisi akuuma essomero eryo.\nBeeyawuddemu ebibinja bibiri, ekimu Lochor kye yaduumidde ne kirumba ekisulo ky’abalenzi ate ekirala ne kirumba ekisulo ky’abawala ne babasobyako.\nJoseph Lokaale, 20 owa S.2 naye enzaalwa ya Souh Sudan yagambye nti yayise ku lugwanyu okuttibwa kuba yabuuse eddirisa n’adduka.\nYagambye nti Lochor yali muserikale mu ggye lya SPLA era baamusibako mu kkomera olw’okutta omuntu wabula ekibonerezo kye ne kikendeezebwako olw’emyaka gye ne bamukkiriza okudda mu ssomero.\nLochor okugobwa ku ssomero, yakubye omusomesa n’okuwemula abayizi n’omukulu w’essomero.\nAbamu ku baatuusiddwaako ebisago baabongeddeyo e Nairobi mu Moi Teaching and Referral Hospital okubongera obujjanjabi.\nEnkula y'ekiwato eraga omukazi anyumisa emikolo\n'Okwewunda kabonero akasaba omukwano'


Obadde okimanyi nti butto ava mu miti ayanguya eddagala okukola-Mboozi za mukenkufu\nEnteekateeka z'omusomo gwa Ssenga ziri mu ...\nEMIRIMU egirimu eby'okweddugaza tegyettanirwa bantu ensangi zino ng'abasinga bagamba tebaagala kuswala so nga omuntu bw'aba agikutte bulungi girimu ssente. Lawrence Ssekatawa 52, omutuuze w'e Bweya - Kajjansi agamba nti, eno endowooza gye yasooka okweggyamu oluvannyuma lw'okukimanya nti kyali kya kumubeerera kizibu okufuna omulimu kuba yali teyatuuka wadde mu siniya eyookuna.\nAnnyonnyola nti: Nakolako mu kkampuni ya Uganda Clays okumala emyezi esatu era ng'eno gye nayigira okukola obugyo (Max pans) kyokka nalaba nga ssente ze bansasula buli wiiki ntono okusinziira ku byetaago bye nalina ne kimpaliriza okuvaayo ngezeeko okuyiiya ebirala.\nNFUNA EKIROWOOZO Nga nnaakava mu kkampuni eyo ebintu tebyali byangu, wabula obwongo bwali tebutudde era nga waakayita akabanga katono mu 1989 nakwatagana ne mukwano gwange Fred Sseruwagi eyali akola emigongo ng'agyetwalira okugisuubuza e Jinja.\nNamwegattako ne tutandika okukola emigongo n'obumooli ffembi nga tukozesa butimba bwa miti ekyatuwanga obuzibu ate ng'oluusi buno bumanyi okumenya emigongo gye twakolanga kuba gyetaaga okukwata obulungi nga gikyali mibisi.\nOluvannyuma lw'okufuna obumanyirivu nayagala okwerandiza era mu 1994 nasisinkana omwami gwe bayita Ogwang eyankolera ekyuma kyange kye nasooka okukozesa okufulumya obumooli ne ‘Half bricks'. Ekyuma ekyo kyakozesanga ngalo na bigere nga guno omulimu guba munene ate nga gukooya ssinga omuntu aba wa kufulumya ebintu ebiwera ate nga nali bw'omu ebiseera ebyo nga kino kye kyampaliriza okugula yingini mu 2001 bwe nafuna ssente.\nObuzibu obulala bwe kyalina bwali nti, kyakolanga bwe kifa nga kino kyalwisangawo emirimu so nga bakasitoma baabeeranga baagala ebintu byabwe mu budde nga kino kyampaliriza okulowooza ku ky'okufuna ekyuma ekirala ekiyinza okukozesa yingini.\nEbintu tebyali byangu nga bwe nali ndowoozezza olw'okuba kyali kya bbeeyi ne nsalawo mu 2002 okusooka okugula yingini gye nateeka ku kikadde era nga gye nkyakozesa, wabula ne Ogwang nga bwampangira ekyuma ekipya nakyo kye nkozesa\nOmuntu anaakola ‘Max pans' teyeetaaga bintu bingi eby'enjawulo wabula ebyo ebyetaagisa birina kuba mu bungi bwabyo okusobola okuzikola, mu bino mulimu: 1 Ebbumba 2 Amazzi 3 Amafuta agagenda mu yingini 4 Enku ez'okwokya ‘Max pans' 5 Amatoffaali agabikka ‘Max pans' mu kwokya kuba sinnazimba ttanuulu omw'okuzokera.\nENGERI GYE NKOLAMU Olw'okuba ebbumba wano lyaggwaawo tusooka ne tulireeta era nga bw'oba waakuzikola weetaaga eriddugavu n'erya kikuusikuusi. Nnina abavubuka babairi abalitabula nga bataddemu amazzi.\nNg'okutabula kuwedde, ebbumba olireka okumala wakati w'ennaku 3 ne 4 lisobole okuggwaamu ebbugumu n'empulunguse eziyinza okulemesa ekyuma okukyusa obulungi ettaka.\nTuliteeka mu kyuma ku lunaku olw'okutaano nga kino kyongera okuligoya okutuusa lwe ligonda era nga teriyinza kuyita we ligoyezebwa nga lirimu empulunguse. Tulina obutiba obw'enjawulo bwe tuteeka ku kyuma ekyo okusinziira mu kipimo kya ‘Max pans' ze tuba twetaaga era zifuluma okusinziira ku katibwa ke tuba tutaddeko.\nKasita ziva mu kyuma sikkiriza muntu yenna kuzikwatako okutuusa nga zikaze kubanga bazimenya ate ne banfiiriza. Nze nziggya mu kyuma nga bwe nziteeka mu kisiikirize okumala wiiki nnya zisobole okukala. Abavubuka wano bannyambako nga zikaze okuzipanga mu ttanuulu ate ku mabbali gaazo ne tuteekako amatoffaali zisobole okuggya. ‘Max pans' zijjiira mu kiro kimu era ekiba kirindiridde kwe kuzitunda.\nAKATALE ‘Max Pans' zirina akatale kanene wadde nga kkampuni ez'amaanyi zitunda kyokka ate olumu abantu abalala bagula ku ffe abatono ate nga bazitwala mu bungi. Olw'okuba zeetaagibwa abazimba kalina ate ng'abantu ennaku zino bazettanidde, kitegeeza kizibu okuba nga zikudibirira.\nKyenkana buli ttanuulu gye njokya ebeera eriko eyagyekutte ate nga ne babbulooka mu Kajjansi mwebali bangi abatuleetera abaguzi nga n'oluusi bo bazigula ate ne bazetundira. ‘Max pan' entono ngitunda 1,400/- ate ennene eri ku 1,800/- buli emu. BYE NFUNYE 1 Nzimbye ennyumba e Bweya - Kajjansi era eno yamponya obupangisa kati ssente ziba za kukola bintu birala si kugenda mu balandiroodi.\n2 Nagulayo emmotoka ekika kya ‘Noah' era bw'onsanga mu kkubo toyinza kulowooza nti emirimu egyange gya kweddugaza.\n4 Ndabirira amaka gange era nina okulowooza nti tebajjula wadde nga teri kimala naye wakiri tulya ekyemisana n'ekyeggulo.\n1 Enku ziseerebwa kubanga ssinga tuba baakwokya ‘Max pans' 3,000 kitwetaagisa okugula enku za 1,500,000/-.\n3 Amafuta agagenda mu yingini y'ekyuma ekizikuba nago galinnya nga kikwetaagisa okussaamu ssente nnyingi.\nEBINNYAMBYE OKUwangaalira mu mulimu l Nsobola okwewaako obujulizi ng'omu ku bantu abaludde mu mulimu guno wadde nga gulina ebisoomooza bingi naye nafuna engeri gye mbikwatamu.\nOkulemerako ne bwe nfuna okusoomoozebwa okw'amaanyi ekintuusizza ku birungi bye nnina.\nNfubye okuteekawo enkolagana ey'enjawulo ne bakasitoma nga bano ne bwe bamaliriza okuzimba ennyumba zaabwe bannyambako okungatta ku bantu abalala abazeetaaga ekinnyamba okubeera n'akatale buli kiseera.\nEnkolagana n'abantu abandi okumpi, okugeza amatoffaali ge nkozesa okubikka ttanulu ya ‘Max Pans' ngagula ku baliraanwa nti ne bwe sibeerawo kizibu ebintu byange okubbibwa kuba bankuumirako olw'enkolagana gye nateekawo nabo.\nSimanyi oba nga naasobola okuzaala\nLwaki sikkuta kaboozi?\nEkigwo ky'abakulu lwe kifuuka eky'obulabe eri abaagalana


Bukedde Online - 'Genda weebake e Luzira emyaka 30'\n'Genda weebake e Luzira emyaka 30'\nBayodde abateegera ku mwala gw'e Nakivubo\nEyagaanye okusoma kitaawe amusibye omuguwa\nOMULAMUZI wa kkooti enkulu e Mukono asindise Ali Nsubuga 27, ow’e Kirinnya mu kkomera e Luzira amaleyo emyaka 30 ogw’obutemu bwe gumusinze.\nOwa poliisi ng’atwala Omala ate mu katono ye Bulani.\nOgwamusinze gwa kutta eyali avuganya ku kifo ky’obwakansala bwa Ntawo ward ku kaadi ya NRM, Aidah Nakiguli 22, eyali abeera e Butebe.\nOmuwaabi wa Gavumenti, Janet Kitimbo yategeezezza kkooti nti, mu kiro ekyakeesa olwa March, 23 2012 Nsubuga yatta Nakiguli omulambo n’aguleka mu nnyumba era gwazuulibwa baliraanwa enkeera.\nBano beekanga oluggi lwe nga terusibiddwa ng’ate balaba omusaayi ogwali gukulukuse. Nsubuga okukwatibwa, kyaddirira okumala okutta Nakiguli n’akubira abagambibwa okuba nga be baali bamutumye okukola omulimu ng’abateegeza nti guwedde. Eno poliisi gye yalumika n’emukwata.\nEngeri Nakiguli gye yattibwamu Nsubuga yayingirira omugenzi ng’ava okucakala (Nakiguli) ne banne ku satellite bbiici.\nOluvannyuma lw’okumutta, omulambo yagubikka mu buliri. Yasooka kumukuba kalifoomu, n’amusobyako olwo n’alyoka amusala obulago, okumufumita mu mbirizi, okumusalako amabeere n’okumussaako ebiwundu tekako ebiwundu ku mubiri gwonna.\nNg’amaze okumutta, yabba ebintu by’omu nnyumba omwali ttivvi, omufaliso, essimu, DVD, wuufa n’ebirala.\nEngeri gye baakwatamu abatemu\nNga beesigama ku kulumika essimu, Kitimbo yategeezezza nti, Ali Nsubuga eyali amanyiddwa nga Cobra ne Isaac Buyinza baakozesa essimu y’omugenzi 0702375117 okukubira Alex Muwanga nga March 23, 2012 ku ssaawa 12:20 ez’oku makya ne Muwanga n’akuba ku ssimu eno ku ssaawa 12:27.\nPoliisi olwakwata Muwanga, yagitegeeza nti, Ali Nsubuga ne Isaac Buyinza be baakozesa essimu eno okumukubira nga bamutegeeza nga bwe baalina ebintu bye baali baagala okumuguza era nga baali baakusisinkana mu kabuga k’e Kirinnya.\nMuwanga yalwawo okujja era agenda okutuuka okubakubira ne bamutegeeza nga bwe yali aluddewo era nti baali bamaze okubitunda.\nOmulamuzi yeesigamye ku bujulizi buno n’asingisa Nsubuga omusango gw’obutemu.\nMuwala wa Teddy Ndagire ow’e Butebe.\nMu 2011 yavuganyaako ku kifo ky’obwakansala okukiikirira abantu ba Ntawo ward ku kaadi ya NRM wabula n’awagulwa munna DP, Betty Nakasi.\nYali akola emirimu okwali okusiika cipusi ne muwogo ku siteegi ya bishop.\nYalina n’ekifo ku mulyango oguyingira Satelite bbiici we yatundiranga bisikwiti, swiiti n’ebyokulya ebirala.\nBwe yabadde awa ensala ye, omulamuzi Margaret Mutonyi yasabye poliisi okulaba ng’omuwawaabirwa owookubiri Isaac Buyinza akwatibwa aleetebwe mu kkooti avunaanibwe.\nYasiimye owa poliisi D/Sgt. Ronald mwaya eyakola obulungi mu kunoonyereza ku musango guno n’asaba abakulira poliisi bamukuze.


AUDIO! Maama abadde anoonye 100 okulabirira abaana attiddwa mu ntiisa, bamulekwa n’abatuuze bali mu maziga – The Bridge Uganda\nEntiisa ebuutikidde abatuuze ku kyalo Muyenga slum, e Masese mu kibuga kye Jinja, omukyala bw’attiddwa mu ngeri ewuninkiriza abatuuze.\nOmukyala Robinah Nabukonde ali mu gy’obukulu 35 akubiddwa amasanyalaze bw’abadde eyanika engoye enkya ya leero.\nKigambibwa Nabukonde abadde ayanika ngoye za Kasitoma we, nga waaya agenzeeko amasanyalaze.\nMuwala w’omugenzi Hasifah Naiwumbwe agambye nti nnyina nga tannagwa wansi, waaya kwabadde ayanika engoye, evuddemu ekkikka ekiddugavu era avudde ebyovu mu kamwa,okutuusa lw’afudde.\nAte neyiba Mariam Akello, agambye nti omugenzi waaya ebadde emukutte mu bulago era ekutuse ne mutta bw’abadde agirongoosa okwanika engoye.\nAkello agamba nti bakoze kyonna ekisoboka okumutaasa nga tannafa wabula tekisobose.\nOmulambo gugiddwawo ne gutwalibwa mu ggwanika ly’eddwaaliro e Jinja okwekebejjebwa.\nWabula omwogezi wa Poliisi mu bitundu bye Kiira Abbey Ngako, agambye nti abatuuze begumbulidde okubba amasanyalaze, ekivuddeko omuwendo gw’abattibwa okweyongera.\nNgako agamba nti essaawa yonna, ekikwekweeto, kyakutandiika ku benyigidde mu kubba amasanyalaze.\nVIDEO: I was bewitched by haters – Grace Nakimera opens up on her sad story


Ebitufaako – ababaka\nAbabaka kiggwayo nti Abaganda Ba Katonda – mu Lungereza kyetuyita God’s Brothers and Sisters. Ekigambo Buganda kirina ensibuko ssatu ezikwatagana.\nEnsibuko esooka eri mu lugero lwa Kintu ne Nambi Abaganda abasooka munsi, nga bano baana ba Katonda nga nolwensonga eyo, Abaganda abaddako okuzaalibwa bazzukulu ba Katonda. Okusinziira ku buwangwa bwa Buganda, omuzzukulu ne jjajja babeera ba luganda. Nga awo wewava Abaganda okubeera Baganda ba Katonda.\nOluusi ebigambo bino bitwalibwa mu bwangu nga bitegeeza nti Abaganda bantu ba Katonda.\nMu byafaayo ebye dda, waliwo omusajja eyayitibwanga Buganda Walusimbi Ntege, nga yazaala abaana abalenzi bangi nga bano bebaavaamu ebika bya Buganda. Nga kyebava bayitibwa bazzukulu ba Buganda.\nAbaganda muganda. Omuganda guno guva mu Bantu ba ssekinnomu abakola ennyumba, ennyumba nezegatta okukola empya, empya nezivaamu ennyiriri, nekuddako emituba, amasiga, ebika ne Kabaka ku ntikko. Nga omukwano ge maanyi agasibye omuganda ogwo.\nWakitimba w ‘AbabaKa kituuti Abaganda ku butaka ne ku mawanga webakuunganira okujjukira ebyafaayo byabwe nga eggwanga ery ‘obwakabaka, okwekenneenya ebiseera bino, ssaako n’okukuba empenda eze mbeera ennungi mu biseera ebijja.


Bukedde Online - Palamenti eyingidde mu by'abanene ababbira mu Poliisi\nEbizuuse mu Poliisi bitiisa\nBy Ahmed Mukiibi Herbert Musoke Joseph Makumbi\nAKAKIIKO ka Palamenti akavunaanyizibwa ku byokwerinda kayingidde mu nsonga za ofiisa wa Poliisi eyavuddeyo n’obujulizi obulumiriza abanene mu Poliisi nti bakolagana n’ebibinja by’ababbi.\nMugarura eyakoze lipoota ku bubbi buno\nAkulira akakiiko kano, Benny Namugwanya Bugembe yategeezezza nti Minisita w’Ensonga Ez’omunda, Rose Akol n’omuduumizi wa Poliisi, Gen. Kale Kayihura, balina okweyanjula mu Palamenti bannyonnyole kye bamanyi ku ky’abakungu ba poliisi abakolagana n’ababbi era bababuuze ne kye bagenda okukola okumalawo ekizibu ekyo.\n“Tuludde nga tubiwulira mu ng’ambo nti abamu ku bofiisa ba Poliisi bakolagana n’abamenyi b’amateeka.\nNg’akakiiko ka Palamenti twali twalagira dda Minisita anoonyereza ku nsonga eno era atuwe lipoota” Namugwanya bwe yagambye n’agattako nti, “Kati ke tufunye lipoota okuva ku ofiisa yennyini owa Poliisi, tugenda kuyita Minisita ne IGP batunnyonnyole kuba kiwaawaaza amatu, abandirwanyisizza ababbi n’abatemu ate abamu ku bo ne bakolagana nabo okugabana omunyago.”\nYagambye nti gye buvuddeko bwe baasisinkanye Minisita Akol, omumyuka we James Baba n’omumyuka wa IGP, Martin Okoth-Ochola, omubaka Muwanga Kivumbi yalumirizza nti abamu ku babbi okuli; Kifeesi, Kijambiya, B13 n’ebibinja ebirala ebisoba mu 10 birina abanene mu Poliisi ababibikkirira.\nBino biddiridde ofiisa wa Poliisi ku kitebe kyayo e Naggulu, ASP Steven Mugarura okukola lipoota enkakali gye yaweerezza IGP Kayihura ng’alaga abamu ku banene mu Poliisi bwe bakolagana n’ebibinja eby’abibbisa emmundu.\nBasinga kunyaga ssente mu supamaketi, ku mobile money, okubba emmotoka, okusaasaanya ebicupuli n’okwefuula abakola ddiiru ez’ebyobusuubuzi ne bafera abasuubuzi. Ne bwe bawawaabirwa, emisango gifutyankibwa aba poliisi abakolagana nabo.\nEzimu ku mmundu ezikozesebwa zibaweebwa bakungu ba poliisi era nga zinyagibwa ku ba poliisi ab’amadaala aga wansi.\nABABBIBWA BAWADDE OBUJULIZI:\n1. ESAU TURYAMUREBA, Makanika e Namungoona: Nnalina emisango e Fort Portal kyokka abasajja banniimisa we nkolera e Namungoona nga bali mu Premio omu n’ahhamba nti mupoliisi era ne bandagira okulinnya emmotoka nti neetaagibwa ku poliisi.\nBanvuga okuyita e Kawaala ne tugwa ku Northern Bypass olwo ne bahhamba nti bantwala ku RRU (kati SIU) e Kireka kwe kutandika okubeegayirira nga ntidde emiggo olwo ne mbawa 40,000/- ze nnalina, ne bantwala ku poliisi ya Jinja Road.\nEno, eyali atwala poliisi eno yantegeeza nti mponye kubanga abasajja abo babamanyi babbi kyokka nga waliwo abaserikale ba poliisi be bakolagana nabo.\n2. GODFREY KYEYUNE, dayirekita wa Nakawuka Milling Investments Ltd, Nateete: Abasajja abo banziba obukadde 52. Baakolagana ne mukwano gwange eyategeera nti nnina ssente ku akawunti n’abatemyako nti bwe bandeetera ddiiru ng’eri mu kusuubula kasooli, bajja kuba banfunye. Bantuukirira era ne bansomera ddiiru y’okugula kasooli e Ibanda.\nTwalinnya emmotoka okugenda tusasule kasooli era twasisinkana omu ku bo ng’ayambadde T-saati y’ebibomboola by’amagye ne Piisito mu kiwato.\nTwagenda ku Lwamukaaga era bwe tutuuka e Fort Portal ne bangamba nsooke nzigye ssente mu bbanka kubanga lwali Lwamukaaga ate nga bbanka egenda kuggalawo.\nSsente naziggyayo ne tutuula mu mmotoka yaabuyonjo, omu yasikayo emmundu n’andagira okubawa ssente bwe mba njagala obulamu.\nSaalina we hhaanira oba okukuba enduulu ne mbawa ssente ne banzigya mu mmotoka ne bandeka awo. Naddukira ku poliisi ne nziggulawo ogw’okubbibwa ku fayiro CRB 1117/14 era abantu abo okuli Musinguzi (ayogerwako mu lipoota ya ASP Mugarura) baakwatibwako kyokka baateebwa nga tewali wadde ekibakoleddwaako, tebazza wadde ennusu ku ssente zange ze baatwala!\n3. MICHAEL ARINAITWE, muvuzi wa sipeeso e Kireka: Nalina Ipsum UAM 584R. Lumu, mu 2013, omusajja yajja ku siteegi e Kireka n’antegeeza nti yali alina Abazungu b’agenda okukima ku kisaawe e Ntebe. Yangamba nti tusooka Bugoloobi ku Silver Springs okufunira\nAbazungu aw’okusula wabula bwe twatuukawo n’agamba tulindeko, okutuusa obudde lwe bwaziba n’ekyaddako, omusajja kunteeka ku mudumu gwa mmundu n’asimbula emmotoka yange n’agibba. Nnagulawo omusango ku poliisi y’e Kireka.\nNga wayise ebbanga, omusajja yankubira n’antegeeza nti emmotoka ngyerabire nnooonye ssente ngule ndala kyokka ekyanneewuunyisa, yampita linnya lyange!\nOkumubuuza erinnya lye, yantegeeza nti, ‘Nze Musinguzi eyatwala emmotoka yo.” Nagendako ku RRU (SIU) okulipootinga olw’amasimu ge yali ankubira era bwe baamukubira essimu yagikwata ne boogera nga bamugamba nti ‘Musinguzi lwaki tozza mmotoka ya musajja’, olwo ye n’abagamba nti “Bw’abeeera ayagala emmotoka ye, atuwe obukadde buna tumulagirire weeri.”\nOluvannyuma nnabawulira bagamba nti bano ababbi tetulina kye tusobola kubakola kuba waliwo lwe twabakwata, abakulu ne batukubira ne balagira bateebwe n’olwekyo okubakwata kumala biseera.\nBaamaliriza bampadde magezi ga kunoonya bukadde 4 ezansabiddwa omubbi, bwe mba njagala emmotoka. Ebyo nnamanya nti bigaanye, emmotoka ne ngivaako.\nAkanyoomonyoomo kasudde Clinton\nKkooti ekkirizza owa Kwagalana okuwasa ogwokubiri\nAbayizi baakuyingirira bwerere emisinde gy'ensi yonna\nAbaddusi 39 bayitiddwa mu nkambi okwetegekera eza IAAF


Bukedde Online - Eby'okusaanyaawo amaka ga Ben Kiwanuka bisombodde abanene\nEbizuuliddwa ku mwana w'omugagga eyeetugidde mu kisenge byewuunyisa\nMicho alumbye Desabre eyamuddira mu bigera...\nLoodi meeya Lukwago nga yeetegereza eyali emmotoka ya Ben Kiwanuka.\nPULEZIDENTI Museveni ayingidde mu nsonga z’ebintu bya Ben Kiwanuka ebitwalibwa olw’amabanja agazze galiibwa mutabani we Maurice Peter Kagimu eyali minisita okulaba engeri gye binunulwa.\nEggulo baminisita babiri okuli akola ku nsonga z’omunda, Gen. Jeje Odongo ne minisita omubeezi ow’ebyobulambuzi Godfrey Kiwanda Suubi baagenze bukubirire e Nalukolongo ku Musigula awabadde amaka g’omugenzi Kiwanuka agaasendeddwa.\nBaatuukidde mu nkuba ne balambula ekifo kyonna ekyabadde kifuuliddwa ekibangirizi nga toyinza wadde kulaba ku mategula oba amatoffaali agabadde ku nnyumba ebadde ggaggadde .\nBaatunuulidde ettaka okwabadde ennyumba ne banyeenya emitwe. Bwe baavuddewo ne bagenda ku malaalo ga mukyala wa Ben Kiwanuka nago agaabadde gasigadde gokka mu bbanga ne beewuunya. Emiti egyabadde mu lugya nga gikuliridde , abaasenze amaka gyonna baagisazeemu enku ne bbuliti.\nOluvannyuma lw’okulambula, Gen Odong yategeezezza bannamawulire nti gavumenti teyasoose kuyingira mu nsonga zino kubanga yasoose kulowooza nti ettaka eryogerwako lya bwannannyini eri abaana ba Kiwanuka wabula oluvannyuma n’efuna amawulire nti ebintu ebitwalibwa bya mugenzi Ben Kiwanuka.\nYagambye nti bwe baategedde byonna ebyabaddewo, Katikkiro wa Uganda Dr. Ruhakana Rugunda n’alagira nti tujje ku ttaka tukakase ebyabaddewo byonna oluvannyuma mutwalire alipoota bagitunulemu .\nYannyonnyodde nti olw’obukulu bwa Ben Kiwanuka mu by’obufuzi bya Uganda, okuba nga yali musaale mu kuleeta enfuga ey’eddembe, Gavumenti tesobola kulekerera byafaayo bya Ben Kiwanuka kusaanawo era nti ekisoboka kigenda kukolebwa okukakasa nti ensonga zikwatibwako. Museveni w’agenze okuyingirira mu nsonga eno nga Bukedde eyongedde okuzuula ebipya nti n’ettaka erisangibwa ku Lubaga Road eririko obugazi obusoba mu yiika ennamba nalyo lyatwalibwa.\nMu kifo kino we wasangibwa ebbaala ya Plan B ng’ettaka lyawo lyatwalibwa omugagga Omar Sekamatte, ate awalala awaliraanyewo kuliko awaateekebwa ofiisi y’abanoonyi b’obubudamu n’awalala waateekebwawo ebbaala.\nEyagula ettaka okubadde Plan B, Omar Ssekamate yategeezezza nti okutegeera ku by’okutunda ettaka lino yakimanyira ku babbulooka abaalimutwalira nga bamugamba nti litundibwa. Yagambye nti olwokuba ettaka lyali walungi ate nga ddene, yalisiima era n’amusasula ssente obuwumbi bubiri mu mpeke. “nze sirina kye mubanja era naye talina ky’ammanja okugyako kye mpulira abalala bagamba nti bamubanja eby’obugagga byabwe tabasasula.\nKagimu ebintu abitunze abimazeewo. Ebyapa by’ettaka lya Ben Kiwanuka ebyenjawulo bingi biri mu babbulooka babitembeeya era ndowooza kati takyalina ttaka mu Lubaga.\nABALALA ababa nja kagimu Baminisita baabadde baakava okulambula awaasendeddwa ate omugagga omulala n’avaayo nti agenda kukwata Kagimu kubanga 6 Bukedde Lwakusatu June 6, 2018 amawulire azze atunda n’okulya amabanja ag’enjawulo kyokka nga tasasula. “Yatuguza ettaka mu Ndeeba naye tumwegayiridde atukwase ekifo kyaffe yagaana.\nBwe yagaana okulitukwasa ne tumulagira atuddize ssente zaffe naye endagaano zonna ze twakola okutusasula yagaana okuzituukiriza. Ekiseera kye yasuubiza kyaggwaako dda era oyo agenda kusibira Luzira tumuyigga,” Omugagga eyasabye amannya ge gasirikirwe bwe yagambye.\nYategeezezza nti yeeyama okubasasula ssente obukadde 50 buli mwezi ku ssente ezibalirirwa mu buwumbi naye byonna byamulema Ku Lwokutaano, bawannyondo ba kkooti baataala tulakita ne basenda ennyumba ya Ben Kiwanuka etudde ku ttaka erisoba mu yiika nnamba.\nBuli ekyali ku ttaka baakisendawo okugyako amalaalo ga mukyala Ben Kiwanuka gokka ge baalekawo. Kasookedde bawannyondo bamulumba, Kagimu yasirika era akyagaanye okuvaamu ekigambo kyonna kubanga gye yeewola ssente, nabo baatunda nga kati eyagula yasenda atandike okukozesa ettaka lye.\nLUKWAGO YEEYEMYE Wakati mu kusenda n’okusanyaawo buli kalonda wa byabugagga bya Ben Kiwanuka, loodi meeya Erias Lukwago abamu gwe baakazaako erya\nMUTIMA GWA BEN KIWANUKA\nmu byobufuzi ye yavuddeyo n’agenda okutaasa ebimu ku bintu naddala ebiwandiiko ssaako emmotoka Kiwanuka mweyatambuliranga.\nLukwago yategeezeazza nti agenda kukola ekisobola okulaba ng’ebyafaayo ku Ben Kiwanuka eyali omukulembeze ow’enjawulo mu myaka gye 1960 tebisaanawo. Yategeezezza nti waakiri anaasigaza ebimu ku biwandiiko oba emmotoka. Kigambibwa nti n’amaka ag’ebbeeyi\nOwa 'Crime Preventer' asudde takisi mu mwala\nLwaki Mutebi yayitanga kitaawe Muteesa erinnya lya 'Mugema'?\nEbifo by'obulambuzi 50 Buganda mw'esobola okuggya ensimbi


Bukedde Online - Olugendo lwa Gavumenti ya NRM olw'emyaka 35\nEMYAKA giweze 35 bukya Gavumenti ya NRM ekwata buyinza oluvannyuma lw’olutalo olw’ekiyeekera olwatandika mu mwaka 1981.\nPulezidenti Museveni ng’atongoza ekyuma kye yawa abavubuka mu Kampala okusitula ebyemikono.\nMuseveni ne banne 27, okuyingira ensiko, baali bawakanya Obote olw'okubba akalulu akaakubwa mu 1980.\nOluvannyuma lw'emyaka etaano ng'olutalo luyinda, abayeekera ba NRA nga bakulemberwa Museveni baawamba obuyinza nga January 26, 1986.\nMu kulwana olutalo baali beesigamye ku nnyingo 10 ze bagamba nti ze zaali zigenda okununula eggwanga okuva mu kunyigirizibwa era nga ze zino;\n1. Okussaawo enfuga ya Demokulasiya ewa abantu eddembe okwerondera abakulembeze baabwe.\n2. Okuzzaawo Ssemateeka\n3. Okutumbula ebyenfuna n'obusuubuzi.\n4. Okulwanyisa obusosoze mu mawanga\n5. Okutumbula enkolagana ya Uganda n'amawanga amalala.\n6. Okulwanyisa enguzi\n7. Okunyweza ebyokwerinda by'eggwanga.\n8. Okussaawo enkola ekkiriza abantu ne Gavumenti okukola emirimu.\n9. Okutumbula embeera z'abantu n'okutereeza ebitundu ebyali bikoseddwa entalo.\n10. Okugonjoola obuzibu bwonna obwajjawo olw'abantu abaali basenguse olw'entalo. Katutunuulire olugendo lwa Gavumenti ya NRM okuva mu mwaka 1986 okutuuka leero.\nEMYAKA 1O EGYASOOKA\n1 Mu March 1986 nga NRA ky'ejje ewambe, eyali Katikkiro wa Uganda Samson Kisekka yatongoza kaweefube w'okusonda obukadde bwa ddoola 161 ng'ekigendererwa kuzza ngulu ebyenfuna by'eggwanga.\n2 NRA olwali okuwamba, yatandikirawo okwogereza obubinja bw'abayeekera obwali butawaanya abantu mu buvanjuba bwa Uganda era abayeekera ba Alice Lakwena ne Peter Otai 3,000 baava mu UNRF ne beegatta ku NRA.\n3 Pulezidenti Museveni yatandika okusakira Uganda ensimbi ebweru, bwe yakyala mu Bulaaya mu 1986. Yasakira Uganda obukadde bwa ddoola 125 era nga kino nakyo kyayamba mu kuzimba ebyenfuna ate n'enkolagana ya Uganda n'amawanga amalala.\n4 Akakiiko akalwanirira eddembe ly'obuntu (Human Rights Commission) kassibwawo mu mateeka mu December wa 1986 okunoonyereza ku bikolwa byonna ebyali birinnyirira eddembe ly'obuntu ebyali bikoleddwa okuva mu 1962 lwe twafuna obwetwaze okutuuka mu 1986.\n5 Okuzimba ekisaawe ky'e Namboole; Gavumenti ya NRM yakola endagaano ne China okuwola Uganda obukadde bwa ddoola 21.3 mu 1986 era omulimu gw'okuzimba gwatandika mu 1993 nga gwatongozebwa Pulezidenti Museveni.\n6 Okukyusa ssente; Ssiringi ya Uganda yali enaabuuse bw'ogigeraageranya ne ddoola era ng'omuntu yali yeetaaga 1,400/- okugula ddoola emu nga kino kyawaliriza Gavumenti ya NRM okukyusa ssente mu 1987.\n7 Okuzimba enguudo; Omulimu gw'okuzimba enguudo gwatandika mu 1987 n'okuzimba oluguudo oluva e Mityana okudda e Fortportal n'okutuusa olwaleero okuzimba enguudo kugenda mu maaso.\n8 Okukung'aanya ebirowoozo okukola Ssemateeka; Olukiiko lwa NRC mu 1988, lwayisa etteeka okussaawo olukiiko okunoonya ebirowoozo by'abantu ku Ssemateeka.\n9 Okutongoza okuvungisa ssente (Enkola ya Forex Bureau) kyatandikibwawo mu butongole mu Uganda mu 1990.\n10 Ekitongole kya Uganda Investments Authority, ekivunaanyizibwa ku Bannamakolero kyatandikibwawo mu 1991 okwanguyiza bamusigansimbi okukolera mu ggwanga.\n11 Ekitongole kya URA ekivunaanyizibwa ku kuwooza emisolo kyassibwawo mu 1991 okuyambako okusolooza omusolo nga erimu ku makubo ag'okuyambako okusitula ebyenfuna.\n12 Gavumenti z'ebitundu zassibwawo mu 1992 okwongera okusembeza obuweereza eri abantu.\n13 Obukulembeze obw'ennono bwazzibwawo mu 1993 okuva lwe bwali bwaggyibwawo mu 1967.\n14 Abantu ab'enjawulo okukiikirirwa mu CA nga kuliko; abaliko obulemu, abakozi, abakyala n'abakungu abaali bakiikirira ebibiina byobufuzi nga kino kyatandika mu 1994 okuwa abantu abo omukisa okutuusa eddoboozi lyabwe.\n15 Ssemateeka wa 1995, okutereeza obukulembeze, olukiiko lwa CA lwayisa Ssemateeka okussaawo enfuga ennungi ng'abalwanyi ba NRA bwe baasuubiza.\nAnyaze fiizi obukadde 2\nBakwanye omukazi ne bamutta


Zeffaniya 2 | Bayibuli ey'Oku Mukutu Gwaffe Ogwa Intaneeti | New World Translation\nMunoonye Yakuwa ng’olunaku lw’obusungu bwe terunnatuuka (1-3)\nMunoonye obutuukirivu n’obuwombeefu (3)\n“Oboolyawo mulikwekebwa” (3)\nAmawanga amalala gasaliddwa omusango (4-15)\n2 Mukuŋŋaane, weewaawo mukuŋŋaane,+Mmwe eggwanga eritalina nsonyi.+ 2 Ng’etteeka terinnatandika kukola,Ng’olunaku terunnayita ng’ebisusunku ebitwalibwa empewo,Ng’obusungu bwa Yakuwa tebunnababuubuukira,+Ng’olunaku olw’obusungu bwa Yakuwa terunnabajjira, 3 Munoonye Yakuwa+ mmwe mmwenna abawombeefu* ab’omu nsiAbakwata amateeka ge ag’obutuukirivu. Munoonye obutuukirivu, munoonye obuwombeefu.* Oboolyawo mulikwekebwa ku lunaku lw’obusungu bwa Yakuwa.+ 4 Gaaza kirifuuka ekibuga ekyalekebwa awo;Asukulooni kirifuuka matongo.+ Ab’omu Asudodi baligobebwa misana ttuku,*Ekulooni kirisiguukululwa.+ 5 “Zibasanze abo ababeera okumpi n’ennyanja, ab’eggwanga ly’Abakeresi!+ Yakuwa abasalidde omusango. Ggwe Kanani, ensi y’Abafirisuuti, ndikuzikirizaN’otosigalamu muntu n’omu. 6 Olubalama lw’ennyanja lulifuuka malundiro,Nga mulimu enzizi z’abasumba n’ebiyumba by’endiga eby’amayinja. 7 Ekitundu ekyo kiriba kya ba nnyumba ya Yuda abalisigalawo.+ Baliriira eyo. Baligalamiranga mu nnyumba za Asukulooni akawungeezi. Kubanga Yakuwa Katonda waabwe alibajjukira,*Era alikomyawo abantu baabwe abaawambibwa.”+ 8 “Mpulidde okuduula kwa Mowaabu+ n’okuvuma kw’abaana ba Amoni+Abavumye abantu bange era ne beewaga okutwala ensi yaabwe.+ 9 N’olwekyo, nga bwe ndi omulamu,” Yakuwa ow’eggye, Katonda wa Isirayiri, bw’agamba,“Mowaabu erifuuka nga Sodomu,+N’Abaamoni balifuuka nga Ggomola,+Ekifo ekyameramu omwennyango, ekinnya eky’omunnyo, era amatongo ag’olubeerera.+ Abantu bange abalisigalawo balibinyaga,Abalisigalawo ku ggwanga lyange balibitwala. 10 Ekyo kye balisasulwa olw’amalala gaabwe,+Kubanga baavuma era ne beeguluumiriza ku bantu ba Yakuwa ow’eggye. 11 Yakuwa aliba wa ntiisa gye bali;Kubanga alisaanyaawo* bakatonda bonna ab’omu nsi,Ebizinga byonna eby’amawanga birimuvunnamira,*+Buli kimu mu kifo kyakyo. 12 Mmwe Abeesiyopiya, nammwe ekitala kyange kiribatta.+ 13 Aligolola omukono gwe okwolekera ebukiikakkono n’azikiriza Bwasuli. Nineeve alikifuula matongo,+ kirifuuka kikalu ng’eddungu. 14 Ebisolo birigalamira wakati mu kyo, ebisolo ebya buli ngeri.* Kimbala ne nnamunnungu birisulanga mu mitwe gy’empagi zaakyo. Eddoboozi liriyimbiranga mu ddirisa. Ku mulyango walibaawo ebifunfugu,Era alibikkula embaawo z’emiti gy’entolokyo. 15 Kino kye kibuga eky’amalala ekyalinga mu mirembe,Ekyagambanga mu mutima gwakyo nti, ‘Nze ndiwo, tewali mulala.’ Kifuuse ekintu eky’entiisa,Ekifo ensolo ez’omu nsiko mwe zigalamira! Buli anaayitangawo anaafuuwanga oluwa era n’anyeenya omutwe.”+\n^ Oba, “abeetoowaze.”\n^ Oba, “obwetoowaze.”\n^ Oba, “mu ttuntu.”\n^ Oba, “alibalabirira.”\n^ Oba, “alikozza nnyo.”\n^ Oba, “birimusinza.”\n^ Obut., “buli nsolo ey’eggwanga.”


Bukedde Online - Bano abawala amazina bazina ga kookoonyo\nAba Ebonies bannyumiddwa effuta ly’ennyonyi...\nBaanise abatulugunya abaana be batazaala...\nABAYIZI ba Kyambogo University bakyekoze nga bakuba omuziki n’abawala ba kkampuni ya Pepsi abakola ogw’okusanyusa abawagizi b’empaka za University League. Bino byabaddewo ku Lwokusatu akawungeezi ttimu ya Bugema bwe yabadde ettunka ne Kyambogo mu mpaka zino.\nNg’omupiira tegunnatandika, abawala bano (aba Pepsi) baayingiddewo ne bakuba abawagizi emiziki kyokka nga bazinira mu maaso g’abayizi ba Bugema naye ng’engeri gye bazinamu oyinza okulowooza nti balina gwe bakookoonya.\nBakira bbo batunula butunuzi nga bwe babatenda okugonda ebiwato. Baatandise mpola okubasemberera era gye byaggweeredde nga batandise okweraga waaka mu ngeri eyacamudde abaabaddewo. Baazinye nga bwe beenyiga wamma omupiira gw’agenze okutandika ng’abasinga basanyufu.


Enziku - Wikipedia\nEnziku, bumu ku bulwadde bwe'ekikaba. Obulwadde buno buleetebwa akawuka akayitibwa Neisseria gonorrhoeae. Abantu bangi abatafuna bubonero bwa nziku so ng'ate oluusi baba bagirina. \nObumu ku bubonero[kyusa | edit source]\nAbasajja bayinza okubabukirirwa nga bafuuyisa, okufulumya amazzi amacaafu okuva mu busajja, oba okulumwa ensigo. Ate bo abakyala basobola okufuna okubabuukirirwa nga bafuuyisa, okufulumya amazzi amacaafu okuva mu bukyala, okukulukuta omusaayi mu biseera by’okulwala oba okulumwa wansi mu bitundu by’ekyama. Enziku eretaawo okuzimba mu bukyala ate mu basajja n’eretaawo okuzimba mu nseke. Bwe kityo, enziku eyo esobola okusaasaana mu nnyingo zonna oba mu misuwa gy’omutima singa eba tejajabiddwa.\nEnsaasaana n'okwekebeza[kyusa | edit source]\nEnziku esobola okusaasaanyizibwa ng'eva ku maama n’ekwata omwana mu kaseera kokusumulukuka. Obulwadde buno bukeberebebwa mu ngeri ez'enjawulo. basobola okukebera omusulo oba akanyinyi mu basajja ate mu bakyala bakebera mumwa gwa nnabaana. Okwekebeza ekirwadde ky’enziku kisaana eri abantu ababa bakafuuna ababeezi wamu n’abavubuka abali wansi w’emyaka 25 buli mwaka. So ate era n’abasiyazi balina okwekebeza buli mwaka.\nWaliwo engeri nnyinhi omuntu z’asobola okweyambisa okwewala enziku; okugeza nga; okukozesa obupiira, okwegatta n’omuntu omu yekka ate nga naye mulamu, n’okulekayo okwegatta. Ebiseera ebisinga obujjanjabi bw'obulwadde buno buba bwa kukubwa mpiso.\nOkuddamu okwekebeza kulina kubaawo luvannyuma lwa myezi esattu ate bo abaagalana abawezezza emyezi ebiri balina okfuna obujjanjabi okwewala okulwala enziku.\nBino bigyidwa ku "https://lg.wikipedia.org/w/index.php?title=Enziku&oldid=20793"\nLuno olupapula lwasemba okukyusibwamu ku 07:02, 14 Gwakkuminebiri 2016.